LEI 4/2025, do 23 de decembro, de orzamentos xerais da Comunidade Autónoma de Galicia para o ano 2026.
Presidencia da Xunta de Galicia — I. Disposicións xerais — 31/12/2025

A Lei de orzamentos para o exercicio 2026 presenta o marco cifrado, conxunto e sistemático da política económica e financeira do Goberno galego, que dá continuidade á orientación estratéxica de consolidación do crecemento sustentable, da estabilidade orzamentaria e do fortalecemento do estado do benestar. Estes orzamentos defínense como unha ferramenta chave para afrontar con responsabilidade os retos do futuro, para garantir a calidade dos servizos públicos e para impulsar un desenvolvemento equilibrado e inclusivo no conxunto do territorio galego.
O contexto económico internacional mantén un escenario de moderación, no cal se observa unha normalización progresiva das condicións monetarias e unha estabilización dos prezos enerxéticos e das cadeas de subministración. Na zona euro, prevese un crecemento do produto interior bruto (PIB) do 1,4 por cento para o 2026, mentres que en Galicia se estima un crecemento do 1,9 por cento, consolidando así seis anos de crecemento por encima do nivel da prepandemia e catro anos de superación das previsións iniciais. Esta diferenza é aínda máis notable no PIB per cápita a prezos constantes, que, no período 2019-2024, alcanzou un incremento do 6,6 por cento en Galicia, moi por cima do 3 por cento de España e do 4,5 por cento da Unión Europea dos 27 (UE-27).
A boa marcha da economía galega maniféstase nun mercado laboral dinámico, con 83.743 persoas máis afiliadas á Seguridade Social e con 52.223 persoas paradas menos, desde decembro de 2019, o que permitirá que a taxa de paro se sitúe no 7,8 por cento en 2026, por debaixo, por primeira vez, do 8 por cento. Alén diso, a produtividade da economía galega sitúase entre as máis dinámicas do Estado, cun crecemento acumulado, entre 2019 e 2023, que a sitúa entre as comunidades autónomas con maior aumento. O sector exterior mostra unha resistencia notable ante a crise arancelaria, mantendo unha tendencia crecente nas exportacións, que alcanzaron os trinta e un mil oitenta millóns de euros (31.080.000.000 €) en 2025.
Neste escenario, os orzamentos do ano 2026 céntranse en consolidar a recuperación e en avanzar cara a un futuro de maior calidade de vida, cunha estratexia baseada en tres piares fundamentais:
Nunha política fiscal responsable que mantén a débeda pública nun dos niveis máis baixos entre as comunidades autónomas, garantindo a sustentabilidade das contas públicas e o cumprimento das regras fiscais.
No reforzamento dos servizos públicos esenciais, cunha aposta decidida polas políticas sociais que se materializa no fortalecemento da saúde pública, coa mellora da atención primaria e coa modernización da rede sanitaria; na potenciación do sistema de dependencia, mediante un incremento significativo dos recursos; na consolidación da educación gratuíta en todas as etapas educativas; e no fomento do emprego, a través do apoio ao emprendemento e á reinserción laboral.
No impulso á transformación produtiva e á cohesión territorial, mediante un incremento importante do investimento en I+D+i para proxectos estratéxicos de vangarda; mediante unha política de vivenda activa que promove o acceso á vivenda protexida e a rehabilitación do parque existente; mediante unha estratexia integral de protección ambiental que inclúe a prevención dos incendios e a recuperación de zonas queimadas; mediante o fomento dun turismo sustentable, coa preparación do Xacobeo do ano 2027, como eixo central; e mediantae o reforzamento da cohesión territorial, a través dun aumento significativo da cooperación local.
O límite de gasto non-financeiro para o 2026 establécese nun récord histórico, reflectindo a vontade do Goberno galego de reforzar os servizos públicos e de apoiar as familias e as empresas. Este esforzo finánciase, case na súa totalidade, con financiamento ordinario, mantendo o equilibrio orzamentario sen necesidade de recorrer ao endebedamento, nun marco de responsabilidade fiscal que avala a solidez das contas públicas galegas.
Na parte dispositiva, a lei estrutúrase en seis títulos, dezasete disposicións adicionais, tres disposicións transitorias e tres disposicións derradeiras.
A parte esencial da Lei de orzamentos recóllese no título I, relativo á aprobación dos orzamentos iniciais e ao réxime das modificacións de crédito, posto que, no seu capítulo I, baixo a epígrafe «Aprobación dos créditos iniciais e do seu financiamento», se aproban os ingresos e os gastos que compoñen os orzamentos da Comunidade Autónoma, integrados polos da Administración xeral, polos dos organismos autónomos, polos correspondentes ás entidades públicas instrumentais de asesoramento e de consulta –que, para os efectos orzamentarios, teñen a consideración de organismos autónomos–, polos das axencias públicas autonómicas, polos das entidades públicas empresariais, polos dos consorcios autonómicos, polos das sociedades mercantís e polos das fundacións.
No capítulo I defínese o ámbito dos orzamentos da Comunidade Autónoma de Galicia, tendo en conta a tipoloxía das entidades públicas instrumentais do sector público autonómico previstas na Lei 16/2010, do 17 de decembro, de organización e funcionamento da Administración xeral e do sector público autonómico de Galicia. Dentro deste capítulo detállanse os beneficios fiscais que afectan os tributos cedidos total ou parcialmente polo Estado e sinálase, igualmente, o importe das subvencións reguladoras consideradas na Normativa de taxas, prezos e exaccións reguladoras da Comunidade Autónoma de Galicia. Finalmente, dentro dos artigos destinados especificamente aos orzamentos das entidades instrumentais, autorízanse as dotacións iniciais das subvencións de explotación e de capital ás entidades públicas empresariais e ás sociedades mercantís.
O capítulo II deste título, «Das modificacións orzamentarias», regula os principios e as competencias específicas na materia de modificacións orzamentarias, as regras de vinculación que afectan os créditos orzamentarios, a determinación dos que teñen a natureza de créditos ampliables, entre os que se inclúen os créditos destinados a pagar as vacinas, e as limitacións aplicables ás transferencias de créditos.
O título II, denominado «Gastos de persoal», estrutúrase en catro capítulos.
O capítulo I, dedicado aos gastos do persoal ao servizo do sector público, establece a evolución da masa salarial, e fixa que non poderá experimentar incremento ningún con respecto á vixente no 31 de decembro de 2025, en termos homoxéneos, tanto polo que respecta a efectivos de persoal como á súa antigüidade. Ademais, recolle que, para o ano 2026, só se poderá proceder, no sector público, á incorporación de novo persoal con suxeición aos límites e aos requisitos establecidos na normativa básica estatal. No resto do capítulo regúlase a contratación de persoal laboral temporal, de persoal funcionario interino e de persoal vinculado ás encomendas de xestión ou ás encargas a medios propios.
O capítulo II, baixo a epígrafe «Dos réximes retributivos», establece as retribucións dos altos cargos e doutro persoal directivo, así como as das persoas titulares das delegacións da Xunta de Galicia no exterior, que non experimentarán un incremento respecto das vixentes no 31 de decembro de 2025. Do mesmo modo, no que atinxe o persoal funcionario, o persoal laboral, o persoal ao servizo das institucións sanitarias e mais o persoal dos corpos de funcionarias e funcionarios ao servizo da Administración de xustiza, aquelas manteranse nas contías vixentes no 31 de decembro de 2025. Todo isto sen prexuízo do establecido na disposición adicional oitava, que habilita a consellaría competente na materia de facenda a levar a cabo as xestións necesarias para facer efectivos os aumentos retributivos, no seu límite máximo, habilitados pola normativa básica estatal.
O capítulo III, baixo o título «Outras disposicións na materia de réxime de persoal activo», recolle que, para o ano 2026, as relacións de postos de traballo deberanse modificar para as axustar ás previsións orzamentarias que se deduzan do anexo de persoal, sen que se poidan prover aqueles postos para os cales non estea prevista unha dotación, e, alén diso, establece que no anexo de persoal non poderán existir códigos de liñas orzamentarias que non amparen créditos para dotacións de postos de traballo, para substitucións de persoal temporal ou para conceptos retributivos. O resto do capítulo regula os requisitos para determinar ou modificar as retribucións do persoal laboral e non-funcionario, do persoal directivo das entidades instrumentais do sector público da Comunidade Autónoma, do nomeamento do profesorado interino a tempo parcial en centros docentes non-universitarios, das profesoras e profesores de corpos docentes e do persoal eventual e de gabinete.
O capítulo IV, titulado «Universidades», fixa o límite máximo dos custos do persoal das tres universidades públicas galegas, as retribucións adicionais do persoal ao seu servizo e a obriga de comunicar mensualmente a provisión de persoal laboral temporal para cubrir necesidades docentes urxentes e inadiables. Igualmente, establécese que as universidades públicas galegas poderán aplicar a taxa de reposición prevista na normativa básica estatal, con respecto das dispoñibilidades orzamentarias dotadas no capítulo I.
O título III, «Operacións de endebedamento e de garantía», estrutúrase en dous capítulos relativos ás operacións de crédito e ao afianzamento por aval.
No primeiro destes capítulos establécese que, para o ano 2026, a posición neta debedora da Comunidade Autónoma non se poderá incrementar. Tamén se regulan as operacións de débeda de tesouraría, a formalización doutras operacións financeiras e o endebedamento das entidades instrumentais do sector público. No tocante ao endebedamento das entidades instrumentais do sector público, a única excepción refírese ao Instituto Galego da Vivenda e Solo (IGVS), na cal se recolle a posibilidade, para os préstamos directos, de que se puideren formalizar entre as entidades financeiras e os adxudicatarios ou as adxudicatarias que, estando en réxime de alugamento, decidan adquirir as vivendas que foron cedidas en uso ao IGVS, e para as execucións de hipotecas de vivendas de promoción pública da adxudicación ou cesión de remate delas a prol do IGVS.
No capítulo II, baixo a epígrafe «Afianzamento por aval», canto ao apoio financeiro aos proxectos empresariais, mantense para o 2026 a contía máxima dos avais que o Instituto Galego de Promoción Económica (Igape) pode conceder, cun importe que non supere o saldo efectivo vixente de cincocentos millóns de euros (500.000.000 €). Así mesmo, incorpórase a autorización concernente á concesión de avais para articular os instrumentos financeiros incluídos no Plan estratéxico da Política agraria común de España (PEPAC) 2023-2027, cofinanciados polo Fondo Europeo Agrícola de Desenvolvemento Rural (Feader). Tamén se recolle a autorización ao Instituto Galego da Vivenda e Solo para conceder avais por un importe máximo de cinco millóns de euros (5.000.000 €), con destino á compra da primeira vivenda por parte de persoas menores de trinta e seis anos e cun límite máximo do vinte por cento do prezo de compravenda.
No título IV, «Xestión orzamentaria», mantéñense os preceptos relativos á intervención limitada, á fiscalización das operacións de endebedamento da Comunidade Autónoma, á fiscalización dos nomeamentos ou dos contratos de substitución do persoal, á identificación dos proxectos de investimento, á autorización do Consello da Xunta de Galicia para tramitar determinados expedientes de gasto, á regulación das transferencias de financiamento, ás subvencións nominativas, á concesión directa de axudas e de subvencións, á simplificación da acreditación de cumprir as obrigas tributarias coa Seguridade Social e de non ter pendentes de pagamento débedas coa Administración pública da Comunidade Autónoma para determinados supostos, ao pagamento mensual de axudas e de subvencións que se conceden a persoas físicas para financiaren estudos de investigación, ao informe preceptivo e vinculante da Consellería de Facenda e Administración Pública, que, sen prexuízo da análise de risco que realice o xestor ou a xestora, determina os efectos sobre o cumprimento do obxectivo de estabilidade orzamentaria nos préstamos concedidos con cargo aos orzamentos xerais da Comunidade Autónoma e mais aos expedientes de dotación artística e ao módulo económico de distribución de fondos públicos para sustentar centros concertados. Neste establécese a posibilidade de a Administración autonómica aceptar pagamentos á conta para as retribucións do persoal docente do colectivo de empresas do ensino privado, desde o 1 de xaneiro ata o momento en que se asinen as táboas salariais para o ano 2026.
O título V, denominado «Corporacións locais», regula o financiamento e a cooperación con estas entidades, detalla as transferencias que lles corresponden como consecuencia de convenios e de subvencións, ben como a participación dos concellos nos tributos da Comunidade Autónoma a través do Fondo de Cooperación Local.
O Fondo de Cooperación Local alcanzará, no ano 2026, a cantidade máis elevada da serie histórica.
Os concellos percibirán o mesmo importe do fondo base que no exercicio do ano 2025. Os importes restantes serán repartidos, así que entre en vigor a nova Lei de Administración local, actualmente en tramitación, cos criterios de evolución e de repartición que a lei mencionada estableza.
Non obstante o anterior, no ano 2026, coa finalidade de non demorar a súa execución, crearanse dous novos subfondos con carácter transitorio destinados aos investimentos en infraestruturas municipais que supuxeren un desenvolvemento estratéxico do punto de vista económico, social ou territorial do concello, co fin de garantir a execución dos investimentos durante o exercicio orzamentario e o subfondo destinado a financiar o Plan de retirada sistemática de tartagueiros ou niños do tártago negro de patas amarelas (Vespa velutina nigrithorax).
No título VI, titulado «Normas tributarias», inclúese un único precepto para establecer os criterios de afectación do imposto sobre o dano ambiental causado por determinados usos e aproveitamentos da auga encorada e o canon eólico.
O contido desta Lei de orzamentos complétase coas disposicións adicionais, transitorias e derradeiras referidas, nas cales se recollen uns preceptos de índole moi variada.
As disposicións adicionais regulan, entre outras materias: a información ao Parlamento; o orzamento inicial das axencias públicas autonómicas e os requisitos de creación; a autorización de orzamentos en entidades instrumentais de nova creación; as normas para a remisión de información económico-financeira e o control desta, coa finalidade de recoller as obrigas en relación co inventario das entidades dependentes da Comunidade Autónoma de Galicia e, doutra banda, para adaptar as normas sobre a competencia da Intervención Xeral da Comunidade Autónoma de Galicia á normativa vixente, con relación ás axencias e aos consorcios adscritos á Comunidade Autónoma que deben auditar as súas contas anuais; a venda de solo residencial por parte do Instituto Galego da Vivenda e Solo; as retribucións dos consellos de administración; as prestacións extraordinarias para as persoas beneficiarias de pensións e de subsidios non-contributivos, e, no que atinxe os gastos de persoal, a autorización para modificar os cadros de persoal do Servizo Galego de Saúde, as medidas en relación co V Convenio colectivo único para o persoal laboral, e no caso dos centros concertados recóllense as normas dos módulos económicos e, alén diso, no suposto de que se recolla nunha disposición un incremento nos módulos estatais para a distribución dos fondos públicos para a sustentación dos centros concertados, será aplicado o mesmo incremento na nosa comunidade; a habilitación da Consellería de Facenda e Administración Pública para efectuar determinadas modificacións orzamentarias; e tamén se regulan as contías das axudas directas destinadas a paliar a pobreza enerxética en consumidores vulnerables severos en risco de exclusión social.
Regúlase, ademais, o dereito a percibir unha axuda económica a través da Tarxeta Benvida para todas as familias nas cales se vaia producir ou xa se producira, no ano 2026, un nacemento, unha adopción, un acollemento familiar ou unha garda con fins adoptivos. Para as familias que residan no rural e para as que teñan o terceiro fillo ou a terceira filla e sucesivos, a axuda será incrementada nas condicións que estableza a consellaría con competencias na materia de benestar social.
Créase o Fondo de garantía de limpeza de faixas secundarias, coa finalidade de corrixir os desequilibrios de tesouraría que se puideren orixinar no sector público autonómico, como consecuencia das actuacións desenvolvidas pola empresa pública Servizos Agrarios Galegos, S.A. (Seaga), no marco do sistema público de xestión da biomasa nos terreos rústicos nas redes de faixas secundarias.
O artigo 21 quater da Lei 3/2007, do 9 de abril, de prevención e defensa contra os incendios forestais de Galicia, establece un sistema público de xestión da biomasa nos terreos rústicos nas redes de faixas secundarias de xestión da biomasa, como sistema de cooperación entre a Administración da Comunidade Autónoma de Galicia, a Fegamp e os concellos que voluntariamente se adhiran ao sistema coa finalidade de previren os incendios forestais.
Neste sistema público de xestión da biomasa disponse que as actividades materiais de xestión da biomasa, así como as restantes obrigas de cooperación técnica, que asuma a Administración autonómica, serán xestionadas, se for o caso, de forma directa a través de Seaga, como entidade instrumental pertencente ao sector público autonómico, na forma que se concrete no convenio correspondente de colaboración do sistema público de xestión da biomasa.
Concretamente nos casos en que a Administración autonómica asuma a consideración de administración actuante e desenvolva as actuacións materiais de execución subsidiaria a través de Seaga, este sistema de cooperación prevé que compensen a esta última todos os gastos ou os custos nos cales incorra. Estes custos derivados da execución subsidiaria teñen a consideración de créditos de dereito público, segundo dispón o artigo 22.10 da lei referida.
A xestión do cobramento destes recursos será realizada mediante a colaboración coa Axencia Tributaria de Galicia (Atriga) na forma en que se regule a través do convenio oportuno.
As disposicións transitorias regulan o fondo de continxencia de execución orzamentaria e o mantemento do Mecanismo de garantía de investimentos públicos.
As tres disposicións derradeiras regulan o desenvolvemento, a vixencia e a entrada en vigor da lei.
Por todo o exposto, o Parlamento de Galicia aprobou e eu, de conformidade co artigo 13.2 do Estatuto de autonomía de Galicia e co artigo 24 da Lei 1/1983, do 22 de febreiro, de normas reguladoras da Xunta e da súa Presidencia, promulgo en nome do rei a Lei de orzamentos xerais da Comunidade Autónoma de Galicia para o ano 2026.
Artigo 1. Aprobación e ámbito dos orzamentos xerais
O Parlamento de Galicia aproba os orzamentos xerais da Comunidade Autónoma para o ano 2026, nos cales se integran:
a) os orzamentos da Administración xeral, na cal se incorporan os órganos estatutarios e consultivos;
b) os orzamentos dos organismos autónomos;
c) os orzamentos das entidades públicas instrumentais de asesoramento ou de consulta, que, consonte a disposición adicional sexta da Lei 16/2010, do 17 de decembro, de organización e funcionamento da Administración xeral e do sector público autonómico de Galicia, terán a consideración de organismos autónomos para os efectos orzamentarios;
d) os orzamentos das axencias públicas autonómicas;
e) os orzamentos de explotación e de capital das entidades públicas empresariais a que fai referencia o artigo 89 da Lei 16/2010, do 17 de decembro;
f) os orzamentos de explotación e de capital dos consorcios autonómicos a que fai referencia o artigo 95 da Lei 16/2010, do 17 de decembro;
g) os orzamentos de explotación e de capital das sociedades mercantís públicas autonómicas a que fai referencia o artigo 102 da Lei 16/2010, do 17 de decembro;
h) os orzamentos de explotación e de capital das fundacións do sector público autonómico a que fai referencia o artigo 113 da Lei 16/2010, do 17 de decembro;
i) en calquera caso, os orzamentos das demais entidades que estean clasificadas como administración pública da Comunidade Autónoma de Galicia, de acordo coas normas do Sistema europeo de contas, agás as universidades públicas.
Artigo 2. Orzamentos da Administración xeral, dos organismos autónomos e das axencias públicas autonómicas
Un. Nos estados de gastos consolidados dos orzamentos da Administración xeral da Comunidade Autónoma, dos seus organismos autónomos e das súas axencias públicas autonómicas, consígnanse créditos por un importe de dezaseis mil trescentos corenta e tres millóns catrocentos oitenta e oito mil cincocentos sesenta e dous euros (16.343.488.562 €), distribuídos da seguinte forma:
As transferencias internas entre os orzamentos da Administración xeral da Comunidade Autónoma, dos organismos autónomos e das axencias públicas representan seis mil setecentos cincuenta millóns oitocentos noventa e tres mil setecentos cincuenta e tres euros (6.750.893.753 €), distribuídos do seguinte modo:
Dous. A desagregación dos créditos consonte a finalidade á cal van destinados establécese desta maneira:
Tres. A distribución orgánica e económica do orzamento consolidado é como segue:
Catro. Nos estados de ingresos dos orzamentos da Administración xeral da Comunidade Autónoma, nos dos seus organismos autónomos e nos das axencias públicas autonómicas recóllense as estimacións dos dereitos económicos que se prevén liquidar durante o exercicio, por un importe consolidado de dezaseis mil trescentos corenta e tres millóns catrocentos oitenta e oito mil cincocentos sesenta e dous euros (16.343.488.562 €), distribuídos da seguinte forma:
Cinco. Os beneficios fiscais que afectan os tributos cedidos total ou parcialmente polo Estado á Comunidade Autónoma estímanse en tres mil douscentos noventa e seis millóns douscentos trinta mil euros (3.296.230.000 €), dos cales dous mil oitocentos tres millóns trescentos cincuenta mil euros (2.803.350.000 €) corresponden á normativa estatal e catrocentos noventa e dous millóns oitocentos oitenta mil euros (492.880.000 €), á normativa autonómica, conforme o seguinte detalle:
– imposto sobre sucesións e doazóns: 327.960.000 euros;
– imposto sobre a renda das persoas físicas: 537.720.000 euros;
– imposto sobre transmisións patrimoniais e actos xurídicos documentados: 103.560.000 euros;
– imposto sobre o patrimonio: 295.570.000 euros;
– imposto sobre o depósito de residuos en vertedoiros, a incineración e a coincineración de residuos: 490.000 euros;
– imposto sobre o xogo: 3.090.000 euros;
– imposto sobre o valor engadido: 1.844.490.000 euros;
– imposto sobre os hidrocarburos: 153.320.000 euros;
– imposto sobre o alcol e as bebidas derivadas: 4.620.000 euros;
– imposto sobre a electricidade: 9.710.000 euros;
– imposto sobre determinados medios de transporte: 15.700.000 euros.
Os beneficios fiscais das taxas e dos prezos públicos establecidos segundo o disposto na Lei 6/2003, do 9 de decembro, de taxas, prezos e exaccións reguladoras da Comunidade Autónoma de Galicia, estímanse en catro millóns oitocentos trece mil catrocentos cincuenta e oito euros (4.813.458 €) e, en cumprimento do establecido no artigo 55.2 da lei referida, o importe das subvencións reguladoras fíxase en douscentos noventa e cinco millóns cincocentos vinte e catro mil novecentos trinta e catro euros (295.524.934 €).
Artigo 3. Orzamento das entidades instrumentais do sector público autonómico con orzamento estimativo
Un. Entidades públicas empresariais
Apróbanse os orzamentos de explotación e de capital das entidades públicas empresariais a que se refire a alínea e) do artigo 1 desta lei, que inclúen a estimación de gastos e a previsión de ingresos referidas aos seus estados financeiros, polos importes e coa distribución que se relacionan no anexo I.
Dous. Consorcios autonómicos
Apróbanse os orzamentos de explotación e de capital dos consorcios a que se refire a alínea f) do artigo 1 desta lei, que inclúen a estimación de gastos e a previsión de ingresos referidas aos seus estados financeiros, polos importes e coa distribución que se relacionan no anexo I.
Tres. Sociedades mercantís públicas autonómicas
Apróbanse os orzamentos de explotación e de capital das sociedades mercantís públicas autonómicas a que se refire a alínea g) do artigo 1 desta lei, que inclúen a estimación de gastos e a previsión de ingresos referidas aos seus estados financeiros, polos importes e coa distribución que se relacionan no anexo I.
Catro. Fundacións do sector público autonómico
Apróbanse os orzamentos de explotación e de capital das fundacións do sector público autonómico a que se refire a alínea h) do artigo 1 desta lei, que inclúen a estimación de gastos e a previsión de ingresos referidas aos seus estados financeiros, polos importes e coa distribución que se relacionan no anexo I.
Cinco. Aprobación de subvencións de explotación e de capital das entidades públicas empresariais e das sociedades mercantís públicas autonómicas
Autorízanse as dotacións de subvencións de explotación e de capital das entidades públicas empresariais a que se refire a alínea e) do artigo 1 desta lei e das sociedades mercantís públicas autonómicas a que se refire a alínea g) do artigo 1 dela, polos importes e coa distribución que se relacionan no anexo II. No caso de que se teñan que superar tales contías máximas, a consellaría competente na materia de facenda dará conta ao Parlamento de Galicia das razóns que xustifican ese incremento.
Seis. A Xunta de Galicia dará conta, trimestralmente, ao Parlamento de Galicia da relación, da porcentaxe e do tipo de participación que manteña en calquera sociedade mercantil non pertencente ao sector público autonómico.
Artigo 4. Réxime xeral das modificacións orzamentarias
Un. As modificacións de créditos orzamentarios serán autorizadas consonte os requisitos establecidos no texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro, coas excepcións derivadas da aplicación do indicado neste capítulo.
Dous. As propostas de modificación deberán indicar, co maior nivel de desagregación orgánica, funcional e económica, as aplicacións orzamentarias afectadas, e recollerán adecuadamente os motivos que as xustifican, tanto os relativos á realización do novo gasto proposto como, se for o caso, á suspensión da actuación prevista inicialmente.
Á comunicación a que se refire a disposición adicional segunda do Decreto lexislativo 1/1999, do 7 de outubro, unirase unha explicación sobre os motivos que a xustifican en relación co novo gasto proposto e a súa repercusión, se é o caso, sobre os obxectivos do programa afectado con respecto aos previstos inicialmente.
Artigo 5. Competencias específicas na materia de modificacións orzamentarias
Sen prexuízo das facultades que lle asignan no texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro, atribúense á persoa titular da Consellería de Facenda e Administración Pública competencias específicas para levar a cabo as seguintes modificacións orzamentarias:
a) Para incorporar os créditos de exercicios anteriores que correspondan a actuacións financiadas ou cofinanciadas pola Unión Europea, de acordo co previsto nos regulamentos do período de programación 2021-2027 que resulten aplicables, así como para as reasignacións destes créditos a que se refire o punto dous do artigo 9.
b) Para incorporar o crédito que non acadase a fase de recoñecemento da obriga en cada exercicio do fondo de reserva constituído, consonte o establecido no artigo 4 da Lei 12/1995, do 29 de decembro, pola que se aproba o imposto sobre a contaminación atmosférica.
c) Para incorporar o crédito que non atinxise a fase de recoñecemento da obriga dos créditos xerados, con destino a financiar gastos derivados da realización de probas de selección de persoal, como consecuencia dos maiores ingresos recadados sobre os previstos inicialmente no artigo 30, «Taxas administrativas».
d) Para incorporar o crédito de exercicios anteriores que non alcanzase a fase de recoñecemento da obriga no capítulo VIII dos orzamentos de gastos da Administración xeral ou, de ser o caso, nos dos organismos autónomos e das axencias, no suposto previsto no artigo 43 da Lei 11/1996, do 30 de decembro, de orzamentos xerais da Comunidade Autónoma de Galicia para 1997, sobre o tratamento dos créditos para as provisións de riscos non executados.
e) Para xerar crédito polo importe que corresponder debido á maior recadación das taxas e dos prezos públicos e privados respecto das previsións que se establecen inicialmente para as distintas seccións orzamentarias no anexo III desta lei, sempre que quede garantido o equilibrio económico-financeiro necesario, de acordo co previsto no artigo 9.
f) Para xerar crédito polo importe que corresponder debido aos maiores ingresos pola prestación do servizo de recadación executiva a outros entes, do subconcepto 399.04, do orzamento de ingresos.
g) Para xerar crédito, na sección orzamentaria correspondente, pola contía igual ao importe das compensacións económicas a favor da Comunidade Autónoma derivadas de pólizas subscritas con compañías de seguros.
h) Para xerar crédito na sección 15, Consellería do Medio Rural, polo importe que corresponda ao produto da venda do patrimonio das extintas cámaras agrarias locais e provinciais, con destino aos fins previstos na disposición adicional sétima da Lei 11/1995, do 28 de decembro, de orzamentos xerais da Comunidade Autónoma de Galicia para 1996, e na disposición adicional cuarta da Lei 1/2006, do 5 de xuño, do Consello Agrario Galego. Para ese fin, por pedimento da consellaría interesada, a Consellería de Facenda e Administración Pública tramitará o expediente oportuno de desafectación, de acordo co disposto nos artigos 11 e 12 da Lei 6/2023, do 2 de novembro, do patrimonio da Comunidade Autónoma de Galicia.
i) Para xerar créditos, como consecuencia dos maiores ingresos recadados sobre os previstos inicialmente en cada unha das seguintes aplicacións do orzamento de ingresos do Servizo Galego de Saúde:
– 36, «Prestacións de servizos sanitarios»;
– 37, «Ingresos por ensaios clínicos»;
– 3990124, « Ingresos por compensación de contratistas»;
– 353, «De sociedades públicas e outros entes públicos da Comunidade Autónoma»;
– 354, «De fundacións públicas autonómicas».
j) Para xerar crédito no programa 621B, «Imprevistos e funcións non clasificadas», por un importe igual á diferenza que puider existir entre as cantidades consignadas inicialmente no estado de ingresos e as comunicadas en concepto de entregas á conta e a liquidación de exercicios anteriores correspondente aos distintos recursos do sistema de financiamento das comunidades autónomas do réxime común, ben como da diferenza que puider existir nas transferencias do Estado provenientes do Fondo de Compensación Interterritorial.
k) Para xerar crédito no programa 621B, «Imprevistos e funcións non clasificadas», pola diferenza que poida existir entre as cantidades consignadas inicialmente no estado de ingresos dos capítulos I e II da Administración xeral e os importes efectivamente recadados.
l) Para xerar crédito, se for o caso, no programa 621B, «Imprevistos e funcións non clasificadas», cos ingresos do capítulo IX procedentes das operacións a que se refire a alínea f) do punto dous do artigo 38 desta lei.
m) Para xerar crédito nos capítulos VIII e IX de gastos cos ingresos do capítulo IX procedentes das operacións a que se refiren o terceiro parágrafo do punto un e o punto dous do artigo 38 desta lei, excepto a alínea f).
n) Para xerar crédito nas entidades públicas instrumentais polos ingresos que se produzan nelas cando resulten beneficiarias das ordes de convocatorias de axudas realizadas por calquera administración que non estiveren orzadas inicialmente.
ñ) Para xerar crédito, por solicitude motivada dos organismos intermedios da autoridade de xestión ou, se é o caso, das autoridades de xestión dos programas operativos, co obxecto de garantir a execución correcta dos marcos financeiros dos fondos comunitarios 2021-2027 e dos fondos do Mecanismo extraordinario do Instrumento Next Generation EU (Próxima xeración UE).
o) Para xerar crédito no programa 312D, «Atención á dependencia», a partir do momento en que se publique a norma xurídica que estableza unha suba das contías do nivel mínimo de protección garantido pola Administración xeral do Estado para cada persoa beneficiaria do Sistema para a autonomía e atención á dependencia.
A esta xeración de crédito non resultarán aplicables as limitacións establecidas no artigo 69.2 do texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro.
p) Para introducir nos estados de gastos as modificacións precisas para adecuar os créditos afectados por transferencias finalistas de calquera procedencia, incluíndo, entre esas medidas, a declaración de indispoñibilidade do crédito e a súa baixa en contabilidade.
No suposto de as obrigas recoñecidas ata ese momento superaren o importe real da transferencia, o seu financiamento será realizado mediante as minoracións oportunas noutros créditos, preferentemente de operacións correntes, da sección de que se trate.
q) Para introducir as variacións que foren necesarias nos programas de gasto das entidades públicas instrumentais, co fin de reflectir as repercusións que neles teñan as modificacións dos créditos que figuran no estado de transferencias internas dos orzamentos xerais da Comunidade Autónoma.
r) Para realizar as adaptacións técnicas e as transferencias de crédito que procederen como consecuencia de reorganizacións administrativas, da posta en marcha de organismos autónomos e de axencias públicas autonómicas ou do traspaso de competencias nas cales estean implicadas outras administracións, sen que en ningún caso, polo que se refire aos dous primeiros supostos, poida orixinarse un incremento de gasto.
s) Para autorizar transferencias de crédito entre programas incluídos en distinto grupo de función, correspondentes a servizos dunha mesma consellaría, cando tiveren por obxecto cofinanciar incorporacións de remanentes de crédito de exercicios anteriores correspondentes ao financiamento condicionado.
t) Para autorizar transferencias de crédito entre programas incluídos en distinto grupo de función, correspondentes a servizos dunha mesma ou de distinta consellaría, cando tiveren por obxecto redistribuír remanentes de crédito do capítulo I.
u) Para autorizar transferencias de crédito entre os diferentes programas vinculados ao Plan de financiamento do Sistema universitario de Galicia.
v) Para autorizar transferencias de crédito derivadas de convenios ou de acordos de colaboración para o desempeño conxunto de tarefas ou o financiamento de gastos comúns, dentro da mesma sección orzamentaria.
w) Para autorizar transferencias de crédito, desde a sección 23 aos distintos programas de gasto.
x) Para autorizar as transferencias de crédito dos remanentes de crédito de fondos propios existentes no pechamento ao programa 621B.
Artigo 6. Vinculación de créditos
Un. Os créditos consignados nos estados de gastos destes orzamentos quedarán vinculados ao nivel establecido no artigo 56 do texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro, con excepción dos créditos que se relacionan a seguir, que serán vinculantes co grao de vinculación que se indica:
– 120.20, «Substitucións de persoal non-docente»;
– 120.21, «Substitucións de persoal docente»;
– 120.24, «Acumulacións de tarefas de persoal funcionario non-docente»;
– 120.26, «Substitucións de persoal dos corpos ao servizo da Administración de xustiza»;
– 130.02, «Complemento de perigosidade, penosidade e toxicidade»;
– 130.10, «Segunda actividade dos bombeiros e das bombeiras forestais»;
– 131, «Persoal laboral temporal»;
– 131.24, «Acumulacións de tarefas de persoal laboral temporal»;
– 132, «Persoal laboral temporal (profesorado de Relixión)»;
– 133, «Persoal laboral temporal indefinido»;
– 136, «Persoal investigador en formación»;
– 226.01, «Atencións protocolarias e representativas»;
– 226.02, «Publicidade e propaganda»;
– 226.06, «Reunións, conferencias e cursos»;
– 226.13, «Gastos de funcionamento dos tribunais de oposicións e de probas selectivas»;
– 227.06, «Estudos e traballos técnicos»;
– 228, «Gastos de funcionamento dos centros e servizos sociais»;
– 229, «Gastos de funcionamento dos centros docentes non-universitarios».
A mesma consideración terán os créditos correspondentes á aplicación 05.08.312E.223.09, «Transporte adaptado», ben como os créditos correspondentes á aplicación 11.A1.512B.600.3, «Expropiacións na materia de estradas».
O concepto 160, «Cotas sociais», vinculará a nivel de sección, agás para as entidades con personalidade xurídica de seu, as cales vincularán a nivel de servizo.
Os conceptos 480, «Transferencias correntes a familias», e 481, «Transferencias correntes a institucións sen fin de lucro», por unha parte, e os conceptos 780, «Transferencias de capital a familias», e 781, «Transferencias de capital a institucións sen fin de lucro», pola outra parte, serán vinculantes entre si.
Igualmente, terán carácter vinculante, co nivel de desagregación económica co que aparezan nos estados de gastos, as transferencias de financiamento das entidades instrumentais do sector público autonómico, excepto para as axencias públicas autonómicas, en que haberá que aterse ao nivel de vinculación existente nelas.
Os créditos orzamentarios correspondentes a transferencias de financiamento ás axencias públicas terán o mesmo nivel de vinculación que as partidas que financian.
Dous. As transferencias a que se refire o artigo 67 do texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro, cando afecten os créditos anteriores, deberán ser autorizadas pola persoa titular da Consellería de Facenda e Administración Pública.
Tres. Agás o previsto no artigo 7.un.r), no Servizo Galego de Saúde serán vinculantes entre si os créditos destinados a gastos de funcionamento autorizados no mesmo concepto, na mesma área sanitaria e en distinto programa.
Tamén serán vinculantes entre si os créditos destinados a gastos de funcionamento autorizados no mesmo concepto e programa e en distinta área sanitaria.
As redistribucións destes créditos serán autorizadas pola persoa titular do Servizo Galego de Saúde.
Catro. A pesar do disposto no artigo 83.3 da Lei 16/2010, do 17 de decembro, de organización e funcionamento da Administración xeral e do sector público autonómico de Galicia, os créditos autorizados nos estados de gasto comprenderán, dentro do nivel de vinculación existente, todos os programas que xestiona cada axencia pública.
Artigo 7. Créditos ampliables
Un. Con independencia dos supostos previstos no punto 1 do artigo 64 do texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro, terán excepcionalmente a condición de ampliables os créditos seguintes:
a) Os incluídos nas aplicacións 10.A2.621A.227.07 e 10.A2.621A.227.08, destinados ao cumprimento dos convenios para a xestión e a liquidación, e os premios de cobranza autorizados pola recadación na vía executiva, e igualmente nas transferencias da sección 10 que as financian.
b) As obrigas contraídas no exterior e que deban ser pagas en divisas de cambio variable, pola diferenza existente entre o tipo de cambio previsto e o seu importe real no momento do pagamento.
c) Os destinados a pagar as obrigas derivadas de crebas de operacións de crédito avaladas pola Comunidade Autónoma. Cando se trate dun organismo autónomo ou dunha sociedade pública, a ampliación materializarase a través da sección orzamentaria á cal figuren adscritos.
d) Os créditos destinados a pagar os premios de cobranza e as participacións en función da recadación de vendas e restantes créditos de vivendas, de soares, de locais e de edificacións complementarias correspondentes ao Instituto Galego da Vivenda e Solo, así como os referidos aos traballos de facturación e apoio á xestión do patrimonio inmobiliario do devandito instituto, que se establezan, de acordo coas cifras recadadas no período voluntario.
e) Os créditos de transferencias a favor da Comunidade Autónoma que figuren nos orzamentos de gastos dos organismos autónomos e das axencias públicas autonómicas ata o importe dos remanentes da tesouraría que resultaren como consecuencia da súa xestión.
f) Os incluídos na aplicación 21.01.811B.460.2, con destino a pagar a liquidación de exercicios anteriores, que corresponde ao Fondo de Cooperación Local.
g) Os créditos vinculantes incluídos nos subconceptos 120.20, «Substitucións de persoal non-docente», e 120.21, «Substitucións de persoal docente», que se considerarán ampliables unicamente con retencións noutros créditos do capítulo I da propia sección orzamentaria.
h) Os créditos incluídos na aplicación 08.06.313D.480.0, destinados a pagar axudas directas a mulleres vítimas de violencia de xénero, e os incluídos na aplicación 08.06.313D.480.1, con destino a pagar as indemnizacións previstas no artigo 43 da Lei 11/2007, do 27 de xullo, galega para a prevención e o tratamento integral da violencia de xénero.
i) Os incluídos na aplicación 23.03.621A.890.00, destinados ao Fondo de Garantía de Avais.
Esta ampliación financiarase con baixa nas dotacións da aplicación 09.01.741A.732.05 e das correspondentes ao Instituto Galego de Promoción Económica.
j) Os créditos da sección 13, «Consellería de Cultura, Lingua e Xuventude», a que se refire o artigo 57 desta lei.
k) Os créditos destinados a pagar o complemento autonómico ás pensións non-contributivas, de modo que permitan darlles cobertura a todas as persoas beneficiarias delas que cumpran os requisitos exixidos pola administración.
l) Os créditos destinados a pagar a renda de inclusión social de Galicia (risga).
m) Os créditos destinados a pagar as bolsas a estudantes universitarios e en formación.
n) As transferencias de financiamento dos organismos autónomos e das axencias públicas autonómicas na medida en que se autoricen ampliacións de créditos financiados por eles.
ñ) Os créditos destinados a pagar receitas médicas.
o) As dotacións nos orzamentos da Axencia para a Modernización Tecnolóxica de Galicia para cumprir o Acordo polo que se establece o modelo de sustentabilidade da dixitalización dos servizos públicos.
p) Os créditos destinados a atender as obrigas derivadas de expedientes de expropiacións. Esta ampliación financiarase con baixas nos programas doutras seccións ou da mesma sección.
q) Os créditos incluídos na aplicación 14.05.312C.480.2, destinados a pagar as axudas extraordinarias a persoas emigrantes galegas retornadas.
r) Os créditos incluídos no programa 412A, destinados a financiar os gastos de funcionamento correspondentes aos subconceptos 221.06, «Subministracións. Produtos farmacéuticos e material sanitario», 221.15, «Subministracións. Implantes», 221.16, «Subministracións. Outro material sanitario», e 221.19, «Subministración. Material de laboratorio», que serán vinculantes entre si na mesma área sanitaria.
s) Os créditos incluídos nas aplicacións 08.02.312B.470.2 e 08.02.312B.481.3, destinados a financiar a gratuidade da atención educativa nas escolas infantís de 0 a 3 anos.
t) Os créditos destinados a pagar as vacinas incluídos no orzamento da Dirección Xeral de Saúde Pública da Consellería de Sanidade.
u) Os créditos destinados a pagar o programa Emancípate, para mozos e mozas.
v) Os créditos destinados a pagar as libranzas do programa de atención á dependencia, de xeito que permita darlles cobertura a todas as persoas beneficiadas polo Plan de axilización e simplificación dos trámites de dependencia e discapacidade.
Dous. O financiamento das ampliacións de crédito, ademais de por medio dos mecanismos previstos no artigo 64.2 do texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro, poderase tamén realizar con baixas de crédito noutros conceptos orzamentarios.
Artigo 8. Transferencias de crédito
Un. Con independencia das limitacións a que se refire o artigo 68.1 do texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro, e sen prexuízo do previsto no punto 3 do artigo citado, non se poderán tramitar expedientes de transferencias de crédito que atinxan os capítulos VI e VII cando deles derive un incremento do gasto corrente.
Esa restrición non será aplicable:
a) Cando se destinen a atender gastos extraordinarios derivados de catástrofes, de sinistros ou doutras situacións de natureza análoga e de carácter excepcional, logo da declaración do Consello da Xunta de Galicia da situación excepcional, catastrófica ou de natureza análoga.
b) Aos incrementos do capítulo I que, se é o caso, se puideren orixinar polo desenvolvemento de procesos de regularización derivados de acordos sobre materias de función pública subscritos entre a Xunta de Galicia e as organizacións sindicais.
c) Aos incrementos do capítulo I derivados do cumprimento de sentenzas xudiciais firmes ou de autos de execución obrigada.
d) Aos incrementos do capítulo I derivados do previsto no punto catro do artigo 13 desta lei.
e) Aos incrementos do capítulo I derivados do previsto no artigo 15 desta lei.
f) Excepcionalmente, cando as características das actuacións que se deban executar para o cumprimento da finalidade do programa orzamentario previsto exixan a adecuación da natureza económica do gasto.
g) Cando tiveren por obxecto atender as obrigas a que se refire o artigo 60.2 do texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro, sempre que se xustifique a imposibilidade de as tramitar con cargo ao gasto corrente.
h) As transferencias para atender xuros de mora cando se xustifique a imposibilidade de as tramitar con cargo ao gasto corrente.
Dous. Polo que se refire á función 42 da sección 07, «Consellería de Educación, Ciencia, Universidades e Formación Profesional», á función 41 da sección 12, «Consellería de Sanidade», e á función 31 da sección 08, «Consellería de Política Social e Igualdade», a limitación indicada no punto un anterior unicamente será aplicable despois de superar o cinco por cento das dotacións iniciais dos capítulos VI e VII en termos consolidados.
Tres. Sen prexuízo do disposto no resto dos puntos deste artigo, as transferencias de crédito axustaranse ás seguintes regras:
a) Non se incrementarán os créditos autorizados inicialmente nas aplicacións orzamentarias dos subconceptos 226.02, «Publicidade e propaganda», 227.06, «Estudos e traballos técnicos», 226.01, «Atencións protocolarias», e 226.06, «Reunións, conferencias e cursos».
A limitación de non incrementar o subconcepto 226.02 non afectará a Consellería de Presidencia, Xustiza e Deportes nin a Consellería de Sanidade nin as súas entidades dependentes cando a transferencia tiver por causa medidas de seguranza na materia de protección civil derivadas de riscos non previstos ou de medidas sanitarias para a saúde pública.
b) Non se poderán diminuír os créditos consignados no programa 312D, «Programa de atención á dependencia», excepto cando financien créditos que teñan a condición de ampliables, consonte o previsto nas alíneas k) e l) do artigo 7 desta lei.
c) Non se poderán tramitar transferencias de crédito do capítulo VIII aos restantes capítulos do orzamento.
d) Non se poderán incrementar os créditos previstos nesta lei para subvencións nominativas.
Catro. As limitacións sobre as transferencias de crédito contidas nas alíneas b) e c) do artigo 68.1 do texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro, non afectarán as transferencias de crédito que se refiran ás transferencias de financiamento das entidades instrumentais do sector público autonómico nin aos centros concertados de educación.
Cinco. Co fin de facilitar a xestión entre diferentes servizos dentro dunha mesma sección, as transferencias de crédito que se efectúen entre os gastos de funcionamento 221, «Subministracións», 222, «Comunicacións», 227.00, «Traballos realizados por outras empresas ou profesionais. Limpeza e aseo», e 227.01, «Traballos realizados por outras empresas ou profesionais. Seguridade», serán autorizadas pola súa persoa titular.
Seis. As limitacións establecidas nos puntos anteriores deste artigo e as establecidas no artigo 68 do texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro, non serán aplicables:
– aos créditos vinculados ao Plan de financiamento do Sistema universitario de Galicia, sempre que se realicen en cumprimento dos acordos adoptados polo Consello da Xunta de Galicia, por proposta da Comisión de seguimento do plan;
– aos créditos do proxecto 201800112 (Pacto de Estado contra a violencia de xénero);
– aos créditos do programa 331A vinculados aos proxectos que van desenvolver no exterior os axentes galegos de cooperación para o desenvolvemento;
– ás transferencias do artigo 5, alíneas v), w) e x);
– ás transferencias de fondos propios para financiar incorporacións de créditos comprometidos de exercicios anteriores.
– aos créditos consignados no capítulo VIII da sección 23, que si poderán ser obxecto de transferencia aos restantes capítulos do orzamento, no caso de que unha posible modificación da regra de gasto outorgue unha capacidade de gasto maior á Comunidade Autónoma de Galicia.
Sete. Cando nas subvencións outorgadas en réxime de concorrencia pública con cargo aos orzamentos da Xunta de Galicia resulten beneficiarias algunhas das entidades incluídas nos orzamentos consolidados, ás transferencias aos artigos 41, 43, 44, 71, 73 ou 74 que procedan non serán aplicables as limitacións establecidas no artigo 68 do Decreto lexislativo 1/1999, do 7 de outubro, nin tampouco as establecidas nos puntos restantes deste artigo.
Así mesmo, para os efectos das porcentaxes do artigo 58.3 do texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro, as partidas a que se refire o parágrafo anterior vincularán conxuntamente coa partida na cal se orzou orixinariamente a subvención, de maneira que soamente será precisa a modificación destas cando o compromiso total plurianual conxunto supere as porcentaxes indicadas.
Artigo 9. Adecuación de créditos
Un. Para asegurar a consecución do equilibrio económico-financeiro na execución do orzamento para o ano 2026, os créditos incluídos nos estados de gastos poderán experimentar os axustes necesarios para acomodar o seu importe ao dos recursos, na medida en que estes últimos difiran dos previstos inicialmente nos orzamentos de ingresos da Administración xeral da Comunidade Autónoma, dos seus organismos autónomos e das axencias públicas autonómicas.
Para asegurar o cumprimento da regra de gasto no ano 2026 os créditos incluídos nos estados de gastos da Administración xeral, dos seus organismos autónomos e das axencias públicas autonómicas axustaranse no importe que resulte necesario.
Sen prexuízo do indicado na alínea p) do artigo 5 desta lei, o Consello da Xunta de Galicia adoptará, por proposta da consellaría competente na materia de facenda, os acordos de non-dispoñibilidade de crédito que foren precisos para cumprir o previsto nos parágrafos anteriores.
Dous. Para conseguir o máximo grao de execución posible dos fondos procedentes da Unión Europea, os créditos que non amparen compromisos de gastos adquiridos debidamente poderán ser reasignados a outras actuacións, da mesma ou de distinta consellaría ou organismo, con suxeición aos respectivos plans financeiros e ás disposicións dos programas operativos e da normativa que os regula, por proposta motivada dos organismos intermedios da autoridade de xestión dos respectivos programas, ou da autoridade de xestión no caso do Fondo Europeo Agrícola de Desenvolvemento Rural (Feader, Plan estratéxico da PAC). Alén diso, poderase efectuar esta reasignación en relación cos créditos financiados co Fondo de Compensación Interterritorial, por proposta motivada dos xestores e autorizada pola Dirección Xeral de Orzamentos e Financiamento Autonómico.
As intervencións susceptibles de seren cofinanciadas no marco dos programas operativos Feder (Fondo Europeo de Desenvolvemento Rexional) e FSE+ (Fondo Social Europeo Plus) precisarán a autorización da Dirección Xeral de Cohesión e Fondos Europeos nos termos establecidos nos correspondentes sistemas de xestión e de control dos programas.
Artigo 10. Transferencia de remanentes líquidos de tesouraría
Os organismos autónomos e as entidades públicas empresariais transferirán ao orzamento da Administración xeral da Comunidade Autónoma o importe do remanente de tesouraría non afectado que resulte da liquidación do exercicio orzamentario anterior.
A Consellería de Facenda e Administración Pública poderá xerar crédito con este importe no programa 621B, «Imprevistos e funcións non clasificadas», tras analizar a súa repercusión e os seus efectos sobre a estabilidade orzamentaria.
No entanto, e coa finalidade de evitar que se produzan estes remanentes, a Consellería de Facenda e Administración Pública poderá limitar os libramentos de fondos a estas entidades en función do seu nivel de execución orzamentaria.
As axencias públicas autonómicas, para a incorporación do remanente de tesouraría non afectado, aplicarán o disposto na Lei 16/2010, do 17 de decembro, de organización e funcionamento da Administración xeral e do sector público autonómico de Galicia. De non se realizar a incorporación, procederase consonte o disposto neste artigo para os organismos autónomos e as entidades públicas empresariais.
Artigo 11. Bases da actividade económica na materia de gastos de persoal
Un. Para os efectos do establecido neste título, constitúen o sector público da Comunidade Autónoma:
a) os órganos estatutarios e consultivos de Galicia, sen prexuízo do disposto no artigo 12.2 do Estatuto de autonomía de Galicia para o Parlamento;
b) a Administración da Comunidade Autónoma e dos seus organismos autónomos;
c) as entidades públicas instrumentais de consulta ou de asesoramento a que se refire a disposición adicional sexta da Lei 16/2010, do 17 de decembro, de organización e funcionamento da Administración xeral e do sector público autonómico de Galicia;
d) as axencias públicas autonómicas e as entidades a que se refire o punto 5 da disposición transitoria terceira da Lei 16/2010, do 17 de decembro;
e) as entidades públicas integrantes do Sistema universitario de Galicia;
f) as entidades públicas empresariais a que se refire o artigo 89 da Lei 16/2010, do 17 de decembro;
g) os consorcios autonómicos a que se refire o artigo 95 da Lei 16/2010, do 17 de decembro;
h) as sociedades mercantís públicas autonómicas a que se refire o artigo 102 da Lei 16/2010, do 17 de decembro;
i) as fundacións públicas sanitarias e as demais fundacións do sector público da Comunidade Autónoma a que se refire o artigo 113 da Lei 16/2010, do 17 de decembro.
Dous. No ano 2026, as retribucións do persoal ao servizo do sector público autonómico non poderán experimentar incremento ningún con respecto ás vixentes no 31 de decembro de 2025, en termos de homoxeneidade para os dous períodos da comparación, tanto polo que respecta a efectivos de persoal como á súa antigüidade.
Alén diso, os gastos de acción social non se poderán incrementar, en termos globais, verbo dos do ano 2025. A este respecto, considérase que os gastos en concepto de acción social son beneficios, complementos ou melloras distintos ás contraprestacións polo traballo realizado, cuxa finalidade é satisfacer determinadas necesidades como consecuencia de circunstancias persoais do citado persoal ao servizo do sector público autonómico.
Tres. Os acordos, os convenios ou os pactos que impliquen crecementos retributivos superiores aos fixados no punto anterior deberán experimentar a adecuación oportuna, resultando inaplicables as cláusulas que establezan calquera tipo de incremento. En calquera caso, suspéndese a aplicación dos pactos ou dos acordos asinados que supoñan uns incrementos retributivos superiores aos fixados no punto anterior para o ano 2026, sen prexuízo dos acordos autorizados polo Consello da Xunta de Galicia durante os anos 2017 a 2025.
Ademais, mantense a suspensión da aplicación do punto décimo noveno do texto refundido do Acordo do 20 de xuño de 1995, publicado pola Resolución do 2 de maio de 2023 da Dirección Xeral de Centros e Recursos Humanos da Consellería de Cultura, Educación, Formación Profesional e Universidades.
Catro. O disposto nos puntos precedentes entenderase sen prexuízo das adecuacións retributivas que, con carácter singular e excepcional, resulten imprescindibles polo contido dos postos de traballo, pola variación do número de efectivos asignados a cada programa ou polo grao de consecución dos seus obxectivos.
Cinco. As referencias relativas ás retribucións contidas nesta lei enténdense sempre feitas ás retribucións íntegras.
Seis. As referencias contidas na normativa vixente relativas a haberes líquidos, para os efectos do cálculo de anticipos reintegrables ao persoal funcionario, entenderanse feitas ás retribucións básicas e complementarias que perciba este nos seus importes líquidos.
Artigo 12. Oferta de emprego público ou outro instrumento semellante de xestión da provisión de necesidades de persoal
Un. Durante o ano 2026, só se poderá proceder no sector público delimitado no artigo anterior, e no marco do disposto ao respecto na lexislación básica estatal, á incorporación de novo persoal con suxeición aos límites e aos requisitos establecidos na normativa básica que se estableza ao respecto, e en particular no referente á taxa de reposición de efectivos, respectando, en calquera caso, as dispoñibilidades orzamentarias do capítulo I dos orzamentos de gastos correspondentes.
Dous. Para aplicar o disposto neste artigo, a oferta de emprego público ou outro instrumento semellante de xestión da provisión de necesidades de persoal adaptarase aos límites e aos requisitos restantes que se establezan na normativa básica estatal, así como ao disposto na Lei 14/2011, do 1 de xuño, da ciencia, a tecnoloxía e a innovación.
Tres. Durante o ano 2026, a cobertura de postos de persoal nalgunha das entidades do sector público autonómico incluídas no artigo 45.a) da Lei 16/2010, do 17 de decembro, de organización e funcionamento da Administración xeral e do sector público autonómico de Galicia, estará suxeita ás limitacións e aos requisitos establecidos na normativa básica.
Co obxecto de posibilitar a optimización adecuada dos recursos humanos existentes no sector público autonómico e conforme dispón a normativa básica, as entidades instrumentais mencionadas do sector público autonómico poderán efectuar a cobertura de postos con persoal funcionario de carreira, estatutario ou laboral con destino nas consellarías ou nos organismos públicos do sector público estatal, autonómico ou local que dispoña da titulación requirida para desempeñar o posto, garantindo en calquera caso a publicidade e a libre concorrencia.
Esta mobilidade xerará o dereito para o persoal do sector público autonómico a continuar a percibir e a consolidar, desde a data da toma de posesión no ente, o complemento de antigüidade e a retribución adicional ao complemento de destino na mesma contía que se viña percibindo ou que se teña dereito a percibir no posto de procedencia, ben como o cumprimento dos requisitos e das prescricións contidas nos artigos 58 e 59 da citada lei.
Esta adscrición terá unha duración de dous anos prorrogables, será voluntaria e a persoa funcionaria continuará en activo no seu posto de orixe.
Esta mobilidade xerará o dereito para o persoal do sector público estatal e local a continuar a percibir, desde a data da toma de posesión no ente, o complemento de antigüidade na mesma contía que se viña percibindo ou que se teña dereito a percibir no posto de procedencia, ben como o que se estableza nos acordos de reciprocidade entre administracións.
Catro. A oferta de emprego público, no ámbito a que se refiren as alíneas b), c), d), f), g), h) e i) do artigo 11.un desta lei, será aprobada polo Consello da Xunta de Galicia, por proposta da Dirección Xeral de Emprego Público e Administración de Persoal ou, se for o caso, das consellarías competentes na materia, e co informe favorable da Dirección Xeral de Orzamentos e Financiamento Autonómico. Este informe deberase referir expresamente ao cumprimento do establecido na disposición adicional décimo oitava da Lei 2/2015, do 29 de abril, do emprego público de Galicia, comprobando que as prazas adicionais incluídas nas convocatorias derivadas das ofertas dos dous anos anteriores fosen descontadas na oferta de emprego público deste ano.
Cinco. A contratación de persoal laboral e os nomeamentos de persoal funcionario e estatutario débense realizar con carácter fixo, indefinido ou permanente, conforme proceda.
Durante o ano 2026, non se procederá, no sector público da Comunidade Autónoma delimitado no artigo anterior, á contratación de persoal temporal nin ao nomeamento de persoal estatutario temporal nin de persoal funcionario interino, agás en casos excepcionais e para a cobertura de necesidades urxentes e inadiables, de acordo coas modalidades previstas polo texto refundido da Lei do Estatuto dos traballadores, na redacción dada polo Real decreto lei 32/2021, do 28 de decembro, de medidas urxentes para a reforma laboral, a garantía da estabilidade no emprego e a transformación do mercado de traballo, e polo texto refundido da Lei do Estatuto básico do empregado público, na redacción da Lei 20/2021, do 28 de decembro, de medidas urxentes para a redución da temporalidade no emprego público, ben como na normativa aplicable restante. Estas contratacións e nomeamentos restrinxiranse aos sectores, ás funcións e ás categorías profesionais que se consideren prioritarios ou que afecten o funcionamento dos servizos públicos esenciais.
No ámbito a que se refiren as alíneas b), c), d), f), g), h) e i) do artigo 11.un desta lei, será precisa a autorización previa e expresa das direccións xerais competentes na materia de función pública e orzamentos, sen prexuízo do establecido nos artigos seguintes. Para estes efectos, o departamento ou a entidade solicitante deberá remitir unha memoria xustificativa de que a cobertura do posto non se pode realizar mediante outro sistema e de que é absolutamente imprescindible para o funcionamento do servizo.
Artigo 13. Contratación de persoal laboral temporal e nomeamento de persoal funcionario interino no ámbito da Comunidade Autónoma e dos seus organismos autónomos e axencias públicas
Un. Durante o ano 2026, no ámbito ao que se refiren as alíneas b) e d) do artigo 11.un desta lei, non será precisa a autorización conxunta á cal fai referencia o punto cinco do artigo 12 desta lei, para a provisión de prazas vacantes nos seguintes supostos:
a) Persoal docente, non-docente e persoal laboral de centros docentes.
Para estes efectos, enténdense como centros docentes aqueles que impartan ensinanzas orientadas a obter titulacións académicas de formación regrada.
b) Persoal dos centros asistenciais do Servizo Galego de Saúde.
c) Persoal da Axencia Galega de Sangue, Órganos e Tecidos.
d) Persoal dos centros e das residencias de servizos sociais.
e) Persoal dos equipos técnicos da menor e do menor e dos equipos de valoración da dependencia e da discapacidade.
f) Persoal adscrito ao Servizo de Prevención e Defensa contra os Incendios Forestais.
g) Persoal laboral e persoal funcionario ao servizo da Administración de xustiza.
h) Persoal adscrito ao sistema integrado de Emerxencias e Protección Civil.
i) Persoal que preste servizos nas unidades de exploración mamográfica do Programa galego de detección precoz do cancro de mama.
Para estes efectos, as contratacións e os nomeamentos necesarios para a provisión das prazas adecuaranse estritamente ás necesidades do servizo e unicamente se poderán realizar en casos excepcionais e para atender necesidades urxentes e inadiables que non puideren ser cubertas mediante procesos de reestruturación dos efectivos existentes. Aquelas contratacións e nomeamentos, realizadas de acordo coas modalidades contidas no Estatuto dos traballadores, no Estatuto básico do empregado público e no Estatuto marco do persoal estatutario dos servizos de saúde, estarán sempre vinculadas á existencia dun posto de traballo vacante e dotado orzamentariamente.
As direccións xerais competentes remitirán á Dirección Xeral de Orzamentos e Financiamento Autonómico, con periodicidade mensual, a relación de todas as contratacións de persoal laboral e o nomeamento de persoal funcionario interino realizados con base nesta excepción. Xunto coa relación achegarase unha memoria explicativa que xustifique a necesidade urxente e inadiable e o carácter imprescindible para o funcionamento do servizo.
Dous. Durante o ano 2026, no ámbito determinado neste artigo, poderanse atender os excesos ou as acumulacións de tarefas coa contratación de persoal laboral mediante un contrato de traballo de duración determinada por circunstancias da produción e co nomeamento de persoal funcionario interino, após a autorización conxunta da Dirección Xeral de Simplificación Administrativa e do Patrimonio e da Dirección Xeral de Orzamentos e Financiamento Autonómico. O gasto derivado destas contratacións imputarase aos subconceptos 131.24, «Acumulacións de tarefas de persoal laboral temporal», e 120.24, «Acumulacións de tarefas de persoal funcionario non-docente».
Para estes efectos, o departamento solicitante deberá remitir unha memoria xustificativa da actividade que motiva a contratación, que esta é absolutamente imprescindible para o funcionamento do servizo e que non puido ser atendida coas dotacións de persoal existentes ou mediante uns procesos de reestruturación dos efectivos dispoñibles.
Non será precisa a autorización da Dirección Xeral de Simplificación Administrativa e do Patrimonio no suposto ao cal se refire o parágrafo segundo do artigo 15.2 do texto refundido da Lei do Estatuto dos traballadores, aprobado polo Real decreto lexislativo 2/2015, do 23 de outubro.
Tres. Durante o ano 2026, no ámbito determinado neste artigo, poderanse acordar as substitucións reguladas nos artigos 10.1.b) do texto refundido da Lei do Estatuto básico do empregado público, aprobado polo Real decreto lexislativo 5/2015, do 30 de outubro, e 15 do texto refundido da Lei do Estatuto dos traballadores, aprobado polo Real decreto lexislativo 2/2015, do 23 de outubro, após a autorización conxunta da dirección xeral competente na materia de función pública e da dirección xeral competente na materia de orzamentos, sempre que non puideren ser atendidas mediante unha redistribución de funcións dos efectivos existentes e dentro das limitacións orzamentarias previstas, e que, unha vez valorada polos responsables de xestión a duración prevista da situación mencionada, sexan absolutamente imprescindibles para o funcionamento do servizo.
Esta autorización conxunta non será necesaria nas substitucións seguintes:
a) Persoal docente, non-docente e persoal laboral de centros docentes.
Para estes efectos, enténdense como centros docentes aqueles que impartan ensinanzas orientadas a obter titulacións académicas de formación regrada.
b) Persoal dos centros asistenciais do Servizo Galego de Saúde.
c) Persoal da Axencia Galega de Sangue, Órganos e Tecidos.
d) Persoal dos centros e das residencias de servizos sociais.
e) Persoal dos equipos técnicos da menor e do menor e dos equipos de valoración da dependencia e da discapacidade.
f) Persoal adscrito ao Servizo de Prevención e Defensa contra os Incendios Forestais.
g) Persoal veterinario que preste os seus servizos en matadoiros e lonxas ou nos servizos de Sanidade e Produción Animal dependentes das consellarías competentes nas materias do medio rural e do mar.
h) Persoal administrativo que preste os seus servizos nas oficinas de rexistro unificadas da Administración da Comunidade Autónoma.
i) Persoal laboral e persoal funcionario ao servizo da Administración de xustiza.
j) Persoal adscrito ao sistema integrado de Emerxencias e Protección Civil.
k) Persoal que se encontre en situación de permiso por parto, por adopción ou acollemento, ou de permiso de paternidade, ben como na situación de excedencia polo coidado de familiares ou fillos ou fillas menores.
l) Persoal laboral de remuda substituto do xubilado parcial ou especial, independentemente da natureza xurídica do posto que este desempeñe.
m) Persoal que preste servizos nas unidades de exploración mamográfica do Programa galego de detección precoz do cancro de mama.
Catro.
1. Durante o ano 2026, no ámbito determinado neste artigo, poderase efectuar o nomeamento de persoal funcionario interino para executar programas de carácter temporal, segundo o previsto no artigo 23.2.c) da Lei 2/2015, do 29 de abril, do emprego público de Galicia, cos seguintes requisitos:
a) O financiamento debe proceder ou ben de fondos da Unión Europea ou da Administración estatal ou ben doutros ingresos con financiamento afectado.
b) O nomeamento non poderá ter unha duración superior á da execución do programa, que, en calquera caso, non superará os tres anos previstos na normativa básica, ampliables ata doce meses máis, de o xustificar a duración do programa correspondente.
2. Quedan excluídos do cumprimento do requisito establecido na alínea a) do punto catro.1 anterior os nomeamentos de persoal administrativo de apoio para programas vinculados á acción social e á integración social.
3. A selección e o nomeamento do persoal axustaranse ao procedemento establecido polo Decreto 37/2006, do 2 de marzo, polo que se regula o nomeamento do persoal interino para o desempeño con carácter transitorio de prazas reservadas a funcionarios e a contratación temporal de persoal laboral da Xunta de Galicia, ou pola norma que o substitúa.
4. Os nomeamentos para a execución destes plans requirirán unha autorización conxunta da Dirección Xeral de Emprego Público e Administración de Persoal, da Dirección Xeral de Simplificación Administrativa e do Patrimonio e da Dirección Xeral de Orzamentos e Financiamento Autonómico. Para estes efectos, deberase remitir unha memoria xustificativa e unha valoración económica.
Cinco. Durante o ano 2026, no ámbito a que se refire o punto un, poderanse realizar contratos de actividades científico-técnicas, de acordo co previsto na Lei 14/2011, do 1 de xuño, da ciencia, a tecnoloxía e a innovación, e segundo a disposición adicional décima da Lei 17/2022, do 5 de setembro, pola que se modifica a Lei 14/2011, do 1 de xuño, da ciencia, a tecnoloxía e a innovación, após a autorización conxunta da Dirección Xeral de Orzamentos e Financiamento Autonómico e da Dirección Xeral de Emprego Público e Administración de Persoal, agás nos contratos de actividades científico-técnicas previstos no punto 3 do artigo 23.bis da Lei 14/2011, do 1 de xuño.
Para estes efectos, deberase remitir unha memoria xustificativa da actividade que se vaia realizar e unha memoria económica na cal se valoren todos os aspectos económicos da solicitude e da forma de financiamento.
Deberase comunicar a Dirección Xeral de Orzamentos e Financiamento Autonómico e a Dirección Xeral de Emprego Público e Administración de Persoal os contratos de actividades científico-técnicas previstos no punto 3 do artigo 23.bis da Lei 14/2011, do 1 de xuño, dentro do mes seguinte á súa formalización.
Artigo 14. Contratación de persoal estatutario temporal no ámbito da Comunidade Autónoma e dos seus organismos autónomos e axencias públicas
Un. Durante o ano 2026, non se procederá a nomear persoal estatutario temporal no ámbito a que se refiren as alíneas b) e d) do artigo 11.un desta lei, salvo en casos excepcionais e para a cobertura de necesidades urxentes e inadiables que afecten o funcionamento dos servizos públicos.
Dous. Os nomeamentos de persoal estatutario temporal, dentro das modalidades previstas no Estatuto marco do persoal estatutario dos servizos de saúde, non requirirán a autorización conxunta a que fai referencia o punto cinco do artigo 12 desta lei, porén deberán ser comunicados con carácter mensual á Intervención Xeral da Comunidade Autónoma e á Dirección Xeral de Orzamentos e Financiamento Autonómico na forma e no contido que se determinen nas instrucións conxuntas elaboradas por estes centros directivos.
Tres. De conformidade co establecido neste artigo, a aplicación dos pactos e dos acordos que prevexan medidas relativas á cobertura das ausencias do persoal das institucións sanitarias deberá respectar o carácter absolutamente imprescindible das substitucións transitorias do persoal. En consecuencia, serán os órganos de xestión das institucións sanitarias os que, atendendo ás necesidades asistenciais, determinarán as medidas adecuadas para manter a cobertura asistencial, adecuándose, pola súa vez, aos principios e aos criterios de responsabilidade na xestión do gasto e de eficiencia na asignación e no emprego dos recursos públicos, atendendo á situación económica e ao cumprimento do principio de sustentabilidade financeira, consonte o preceptuado na Lei 2/2011, do 16 de xuño, de disciplina orzamentaria e sustentabilidade financeira.
Artigo 15. Contratación de persoal laboral de carácter temporal para a realización de actuacións previstas no anexo de investimentos
Un. Durante o ano 2026, no ámbito a que se refiren as alíneas b) e d) do artigo 11.un desta lei poderanse formalizar contratacións de persoal de carácter temporal para realizar determinadas actuacións, sempre que se dea a concorrencia dos seguintes requisitos:
a) Que a contratación teña por obxecto a execución das obras por parte da aministración, de acordo co disposto na lexislación de contratos do sector público ou a realización de servizos que teñan a natureza de investimentos.
b) Que tales obras ou servizos correspondan a investimentos previstos e aprobados nos orzamentos xerais da Comunidade Autónoma.
c) Que pola natureza das obras ou dos servizos non poidan ser executados por persoal fixo.
d) Que se refiran a obras e a proxectos concretos.
e) Que o financiamento proceda de fondos da Unión Europea ou que se trate de actuacións para a execución estrita do Plan de recuperación, transformación e resiliencia segundo o disposto no Real decreto lei 32/2021, do 28 de decembro, de medidas urxentes para a reforma laboral, a garantía da estabilidade no emprego e a transformación do mercado de traballo, excepto que se trate de contratacións suxeitas normativamente ao Real decreto 1435/1985, do 1 de agosto, polo que se regula a relación laboral especial dos artistas en espectáculos públicos, así como do persoal temporal asociado a proxectos de investigación non-competitivos, segundo a disposición adicional décima da Lei 17/2022, do 5 de setembro, pola que se modifica a Lei 14/2011, do 1 de xuño, da ciencia, a tecnoloxía e a innovación.
Do cumprimento dos requisitos anteriores deberase deixar constancia no expediente correspondente de contratación.
Dous. Os contratos teranse que formalizar seguindo as prescricións do Estatuto dos traballadores e conforme o disposto na Lei 53/1984, do 26 de decembro, de incompatibilidades do persoal ao servizo das administracións públicas. Nos contratos farase constar a actuación para a realización da cal se formaliza o contrato e o tempo de duración, ben como o resto das formalidades que impón a lexislación sobre os contratos laborais, eventuais ou temporais. Os incumprimentos destas obrigas formais, así como a asignación de persoal contratado para funcións distintas das que se determinen nos contratos, que puideren derivar no recoñecemento como persoal laboral indefinido non-fixo, poderán dar lugar á exixencia de responsabilidades, segundo o artigo 122 do texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro.
Tres. A realización destes contratos será obxecto dunha fiscalización previa nos casos en que esta sexa preceptiva, de conformidade co establecido nos artigos 94 ao 117 do texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro. A intervención delegada do departamento ou do órgano equivalente certificará, despois da proposta fundamentada do xestor ou da xestora, que existe crédito adecuado e abondo na aplicación orzamentaria que corresponda, computado sempre na súa proxección anual.
Catro. A contratación poderá exceder o exercicio orzamentario cando se trate de obras ou de servizos que pasen máis alá do exercicio mencionado e correspondan a proxectos de investimento de carácter plurianual que cumpran os requisitos que para estes se prevén no artigo 58 do texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro.
Cinco. O servizo xurídico do departamento ou do organismo emitirá un informe sobre os contratos con carácter previo á súa formalización, e, en especial, pronunciarase sobre a modalidade de contratación utilizada e a observancia nas cláusulas do contrato dos requisitos e das formalidades exixidos pola lexislación laboral.
Seis. Durante o ano 2026, no ámbito a que se refire o punto un, requirirán un informe favorable previo da Dirección Xeral de Simplificación Administrativa e do Patrimonio e mais unha autorización conxunta da Dirección Xeral de Emprego Público e Administración de Persoal e da Dirección Xeral de Orzamentos e Financiamento Autonómico as contratacións de persoal de carácter temporal para realizar as actuacións previstas no anexo de investimentos e os contratos de persoal investigador de carácter laboral baixo algunha das modalidades específicas recollidas no artigo 20 da Lei 14/2011, do 1 de xuño, da ciencia, a tecnoloxía e a innovación, e igualmente baixo a modalidade de proxectos específicos de investigación científica e técnica consonte o Estatuto dos traballadores, segundo a disposición adicional décima da Lei 17/2022.
Sete. O gasto xerado polas contratacións reguladas neste artigo, incluído o das suxeitas normativamente ao Real decreto 1435/1985, do 1 de agosto, polo que se regula a relación laboral especial dos artistas en espectáculos públicos, ben como do persoal temporal asociado a proxectos de investigación, imputarase ao concepto correspondente dos artigos 13 e 16 no programa e na consellaría ou no organismo de que se trate, sen prexuízo de que se financie con cargo aos respectivos créditos de investimentos, para cuxos efectos se poderán realizar as modificacións de crédito correspondentes.
Artigo 16. Contratación de persoal temporal no ámbito das restantes entidades públicas instrumentais
Un. Durante o ano 2026, no ámbito a que se refiren as alíneas c), f), g), h) e i) do artigo 11.un desta lei, non será precisa a autorización conxunta a que fai referencia o punto cinco do artigo 12 desta lei, para a cobertura de postos vacantes e substitucións transitorias mediante nomeamentos de persoal funcionario interino, de persoal estatutario temporal e contratacións de persoal laboral temporal, nos seguintes ámbitos:
a) Persoal que preste servizos nas unidades asistenciais das sociedades sanitarias e das fundacións sanitarias.
b) Persoal dos centros e das residencias de servizos sociais.
A cobertura de postos vacantes e das substitucións só poderá ser realizada en casos excepcionais e para cubrir necesidades urxentes e inadiables que non puideren ser atendidas mediante uns procesos de reestruturación dos efectivos existentes.
As modalidades de nomeamento ou de contratación serán as previstas no Estatuto básico do empregado público, no Estatuto marco do persoal estatutario dos servizos de saúde, no Estatuto dos traballadores e no resto da normativa aplicable.
Dous. Durante o ano 2026, no ámbito determinado no punto un deste artigo, poderanse realizar, con carácter excepcional, após a autorización conxunta da Dirección Xeral de Orzamentos e Financiamento Autonómico, da Dirección de Simplificación Administrativa e do Patrimonio e da Dirección Xeral de Emprego Público e Administración de Persoal:
a) os nomeamentos de persoal funcionario interino para executar programas de carácter temporal financiados con fondos da Unión Europea, da Administración estatal ou con financiamento afectado;
b) os nomeamentos de persoal funcionario interino para atender os excesos ou as acumulacións de tarefas;
c) os nomeamentos de persoal estatutario temporal para executar programas de carácter temporal ou para atender os excesos ou as acumulacións de tarefas;
d) as contratacións de persoal laboral temporal de duración determinada asociado á execución do Plan de recuperación, transformación e resiliencia ou de programas de carácter temporal con financiamento de fondos da Unión Europea;
e) as contratacións de persoal laboral temporal de duración determinada por circunstancias da produción.
Para estes efectos, deberase remitir unha memoria xustificativa da necesidade da contratación, na cal se indique que a cobertura do posto é absolutamente imprescindible e que a necesidade non pode ser atendida mediante a redistribución de funcións entre os efectivos existentes, así como a adecuación da modalidade contractual proposta. Igualmente, deberase incluír unha memoria económica en que se valoren todos os aspectos económicos da solicitude e da forma de financiamento.
Tres. Os contratos teranse que formalizar seguindo as prescricións do artigo 15 do Estatuto dos traballadores e conforme o disposto na Lei 53/1984, do 26 de decembro, de incompatibilidades do persoal ao servizo das administracións públicas. Nos contratos farase constar a causa habilitante da contratación, as circunstancias concretas que a xustifican e a conexión coa duración prevista. Os incumprimentos destas obrigas formais, ben como a asignación de persoal contratado para funcións distintas das cales se determinen nos contratos, que puideren derivar no recoñecemento como persoal laboral indefinido non-fixo, poderán dar lugar á exixencia de responsabilidades, segundo o artigo 122 do texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro.
A selección e o nomeamento do persoal funcionario interino axustaranse ao procedemento establecido polo Decreto 37/2006, do 2 de marzo, polo que se regula o nomeamento do persoal interino para o desempeño con carácter transitorio de prazas reservadas a funcionarios e a contratación temporal de persoal laboral da Xunta de Galicia, ou pola norma que o substitúa.
Catro. Durante o ano 2026, no ámbito a que se refire o punto un, poderanse realizar contratos de actividades científico-técnicas, de acordo co previsto na Lei 14/2011, do 1 de xuño, da ciencia, a tecnoloxía e a innovación, e segundo a disposición adicional décima da Lei 17/2022, do 5 de setembro, pola que se modifica a Lei 14/2011, do 1 de xuño, da ciencia, a tecnoloxía e a innovación, após a autorización conxunta da Dirección Xeral de Orzamentos e Financiamento Autonómico e da Dirección Xeral de Emprego Público e Administración de Persoal, excepto nos contratos de actividades científico-técnicas previstos no punto 3 do artigo 23.bis da Lei 14/2011, do 1 de xuño.
Para estes efectos, deberase remitir unha memoria xustificativa da actividade que se vaia realizar e unha memoria económica en que se valoren todos os aspectos económicos da solicitude e da forma de financiamento.
Deberase comunicar á Dirección Xeral de Orzamentos e Financiamento Autonómico e á Dirección Xeral de Emprego Público e Administración de Persoal os contratos de actividades científico-técnicas previstos no punto 3 do artigo 23.bis da Lei 14/2011, do 1 de xuño, dentro do mes seguinte á súa formalización.
Cinco. Con periodicidade mensual, deberase remitir á Dirección Xeral de Orzamentos e Financiamento Autonómico a información relativa ao persoal temporal do que dispuxese a entidade durante o período correspondente, con independencia da modalidade contractual e da duración dos vínculos, na forma e no contido que se determinen nas instrucións elaboradas para o efecto polo centro directivo indicado.
Artigo 17. Contratación de persoal vinculado a encomendas de xestión ou a encargas a medios propios
Durante o ano 2026, as encomendas de xestión ou as encargas a medios propios que realicen a Administración da Xunta de Galicia, os seus organismos autónomos ou as axencias públicas ás entidades a que se refiren as alíneas f), h) e i) do artigo 11.un desta lei non poderán supor que as entidades mencionadas contraten persoal temporal con cargo ás contías recibidas como contraprestación da realización das encomendas de xestión ou das encargas a medios propios.
Quedan exceptuadas do disposto no parágrafo anterior as contratacións de persoal temporal que estiveren previstas no programa de actuación, de investimento e de financiamento.
Esta limitación non será aplicable a proxectos financiados con fondos da Unión Europea ou á execución do Plan de recuperación, transformación e resiliencia.
Artigo 18. Retribucións dos altos cargos e doutro persoal directivo
Un. No ano 2026, as retribucións do presidente, da vicepresidenta e do vicepresidente e das conselleiras e dos conselleiros non poderán experimentar incremento ningún con respecto ás vixentes no 31 de decembro de 2025, sen prexuízo da percepción de catorce mensualidades da retribución por antigüidade e dunha contía equivalente á retribución adicional ao complemento de destino que lles puider corresponder, de conformidade coa normativa vixente, polo que quedan establecidas nas seguintes contías:
– presidente ou presidenta da Xunta de Galicia: 85.743,00 euros;
– vicepresidenta e vicepresidente e conselleiras e conselleiros: 74.833,68 euros.
Dous. No ano 2026, as retribucións dos altos cargos non experimentarán incremento ningún respecto das vixentes no 31 de decembro de 2025, sen prexuízo da percepción de catorce mensualidades da retribución por antigüidade e dunha contía equivalente á retribución adicional ao complemento de destino que lles puider corresponder, de conformidade coa normativa vixente, polo que quedan establecidas nas seguintes contías:
– secretarias e secretarios xerais, secretarias e secretarios xerais técnicos, directoras e directores xerais, delegadas e delegados territoriais e asimilados: 66.196,22 euros.
Tres. No ano 2026, as retribucións dos membros do Consello de Contas non experimentarán incremento ningún respecto das vixentes no 31 de decembro de 2025, polo que quedan establecidas nas seguintes contías, referidas a doce mensualidades:
– conselleira ou conselleiro maior: 79.636,80 euros;
– conselleiras e conselleiros: 74.833,68 euros.
Catro. No ano 2026, as retribucións dos membros do Consello Consultivo de Galicia non experimentarán incremento ningún respecto das vixentes no 31 de decembro de 2025, polo que quedan establecidas nas seguintes contías, referidas a doce mensualidades:
– presidenta ou presidente: 79.636,80 euros;
– conselleiras e conselleiros: 74.833,68 euros.
Cinco. No ano 2026, as retribucións dos membros do Consello da Cultura Galega non experimentarán incremento ningún respecto das vixentes no 31 de decembro de 2025, polo que quedan establecidas nas seguintes contías, referidas a doce mensualidades:
– presidenta ou presidente: 79.636,80 euros.
Seis. No ano 2026, as retribucións do persoal directivo a que se refire o artigo 7 do Decreto 119/2012, do 3 de maio, polo que se regulan as retribucións e percepcións económicas aplicables aos órganos de goberno ou dirección e ao persoal directivo das entidades do sector público autonómico, do restante persoal previsto nese decreto e dos altos cargos das entidades públicas instrumentais de consulta e de asesoramento, non poderán experimentar incremento ningún con respecto ás vixentes no 31 de decembro de 2025.
Sete. Excepto aqueles supostos en que, por estar así previsto na normativa reguladora da entidade, sexan nomeados por un decreto do Consello da Xunta de Galicia, a provisión de postos directivos das entidades instrumentais do sector público autonómico que non deban ser cubertos necesariamente por persoal funcionario requirirá a autorización conxunta da Dirección Xeral de Orzamentos e Financiamento Autonómico e da Dirección Xeral de Emprego Público e Administración de Persoal. Para estes efectos, deberase achegar un borrador do contrato que se pretenda formalizar.
Artigo 19. Complemento persoal
O persoal designado para ocupar postos incluídos nos anexos de persoal dos orzamentos da Administración xeral, dos seus organismos autónomos e das súas axencias públicas autonómicas que dean lugar á consideración de alto cargo e que no momento do seu nomeamento manteña unha relación de empregado público con algunha administración pública non poderá percibir unhas retribucións inferiores ás cales tiña asignadas no posto de procedencia.
Cando se produza esa circunstancia, e durante o tempo que permaneza nela, o persoal indicado terá dereito a percibir un complemento persoal equivalente á diferenza entre a totalidade dos conceptos retributivos, básicos e complementarios, do posto de orixe, con exclusión das gratificacións por servizos extraordinarios, en cómputo anual, e as retribucións do mesmo carácter que lle correspondan polo posto que ocupe na Administración autonómica galega.
O recoñecemento do dereito a percibir este complemento será realizado en cada caso pola Dirección Xeral de Emprego Público e Administración de Persoal.
Artigo 20. Retribucións das persoas titulares das delegacións da Xunta de Galicia no exterior
As retribucións das persoas titulares das delegacións da Xunta de Galicia no exterior, para o ano 2026, quedan establecidas nas seguintes contías, sen prexuízo do dereito ás indemnizacións, ás axudas de custo e á aplicación de coeficientes por razón do servizo que puideren corresponderlles por residencia no estranxeiro:
– delegada ou delegado da Xunta de Galicia en Bos Aires: 66.196,44 euros;
– delegada ou delegado da Xunta de Galicia en Montevideo: 56.231,04 euros.
Ademais, terán dereito a percibir os trienios que puideren ter recoñecidos como persoal funcionario e persoal ao servizo das administracións públicas.
Artigo 21. Criterios retributivos na materia de persoal funcionario
Un. As retribucións que percibirá no ano 2026 o persoal funcionario da Comunidade Autónoma no ámbito de aplicación da Lei 2/2015, do 29 de abril, do emprego público de Galicia, nos termos da disposición derradeira cuarta do texto refundido da Lei do Estatuto básico do empregado público, que desempeñe postos de traballo para os que o Goberno da Comunidade Autónoma aprobou a aplicación do réxime retributivo previsto nesa lei, serán as seguintes:
a) O soldo e os trienios, nas nóminas ordinarias de xaneiro a decembro de 2026, que corresponderen ao grupo ou ao subgrupo en que se encontre clasificado o corpo ou a escala a que pertenza a persoa funcionaria, coas seguintes contías referidas a doce mensualidades:
b) As pagas extraordinarias, que serán dúas ao ano e se percibirán de acordo co previsto no artigo 15 da Lei 13/1988, do 30 de decembro, de orzamentos xerais da Comunidade Autónoma galega para 1989. O importe de cada unha destas pagas será a suma do soldo e dos trienios establecidos a continuación e dunha mensualidade do complemento de destino:
Cando o persoal funcionario preste unha xornada de traballo reducida durante os seis meses anteriores aos meses de xuño e decembro, o importe da paga extraordinaria experimentará a redución proporcional correspondente.
c) O complemento de destino correspondente ao nivel do posto de traballo que se desempeñe, de acordo coas seguintes contías referidas a doce mensualidades:
d) O complemento específico anual que, se for o caso, estea fixado ao posto que se desempeñe. Este complemento específico anual percibirase en catorce pagas iguais, das cales doce serán de percepción mensual e dúas adicionais, do mesmo importe ca unha mensual, nos meses de xuño e decembro, respectivamente.
A percepción do importe diferencial do complemento específico atinxido para certos colectivos mediante uns acordos sobre as condicións de traballo do persoal está condicionada á prestación efectiva do servizo; deberase acreditar, por tanto, con carácter mensual a realización das funcións ou tarefas concretas que motivaron os acordos mencionados. Se for preciso, poderase establecer un módulo para calcular o importe que, efectivamente, corresponde percibir do total mensual.
e) A retribución adicional ao complemento de destino, que corresponda ao grupo ou ao subgrupo en que se atope clasificado o corpo ou a escala a que pertenza a persoa funcionaria.
f) O complemento de produtividade que, se é o caso, se destine a retribuír o especial rendemento, a actividade extraordinaria e o interese ou a iniciativa con que o persoal funcionario desempeñe o seu traballo, nos termos establecidos na disposición transitoria décima da Lei 2/2015, do 29 de abril, do emprego público de Galicia.
O complemento de produtividade establecerase de acordo con criterios obxectivos que aprobe o Consello da Xunta de Galicia, por proposta da consellaría correspondente e logo do informe da Dirección Xeral de Emprego Público e Administración de Persoal, da Dirección Xeral de Simplificación Administrativa e do Patrimonio e da Dirección Xeral de Orzamentos e Financiamento Autonómico, despois de escoitar os órganos de representación do persoal. Os complementos de produtividade débense facer públicos nos centros de traballo.
As contías asignadas polo complemento de produtividade durante un período de tempo non orixinarán ningún tipo de dereito individual respecto das valoracións ou apreciacións correspondentes a períodos sucesivos.
g) As gratificacións por servizos extraordinarios.
Estas gratificacións serán concedidas após a autorización do Consello da Xunta de Galicia, por proposta da respectiva consellaría, cando a súa contía exceda, para todo o exercicio de 2026, oitenta mil euros (80.000 €), considerando de forma conxunta cada consellaría e os seus organismos e axencias. No caso contrario, a súa autorización corresponderá á consellaría.
En calquera caso, as gratificacións referidas terán carácter excepcional e soamente poderán ser recoñecidas polos servizos extraordinarios prestados fóra da xornada normal de traballo, sen que, en ningún caso, poidan ser fixas na súa contía nin periódicas na súa devindicación.
Tamén terán tal consideración as compensacións económicas a que se refire o artigo 137.2.d) da Lei 2/2015, do 29 de abril, do emprego público de Galicia.
h) Os complementos persoais e transitorios recoñecidos en cumprimento do disposto no artigo 10 da Lei 13/1988, do 30 de decembro, de orzamentos xerais da Comunidade Autónoma galega para 1989.
Estes complementos persoais e transitorios serán absorbidos por calquera mellora retributiva que se produza no ano 2026, incluídas as derivadas do cambio de posto de traballo. Non se considerarán en ningún caso os trienios, a retribución adicional ao complemento de destino, o complemento de produtividade nin as gratificacións polos servizos extraordinarios para estes efectos.
Inclusive no caso de que o cambio de posto de traballo determine unha diminución das retribucións, manterase o complemento persoal transitorio fixado ao se producir a aplicación do novo sistema, á absorción do cal se imputará calquera mellora retributiva ulterior, mesmo a que puider derivar do cambio de posto de traballo.
Dous. O persoal funcionario interino incluído no ámbito de aplicación do texto refundido da Lei do Estatuto básico do empregado público, aprobado polo Real decreto lexislativo 5/2015, do 30 de outubro, percibirá a totalidade das retribucións básicas, incluídos os trienios e as pagas extraordinarias, e a totalidade das retribucións complementarias que correspondan ao posto de traballo para o cal sexa nomeado, excluído o que estea vinculado á condición de persoal funcionario de carreira.
Tres. O complemento de produtividade poderase atribuír, de ser o caso, ao persoal funcionario interino a que se refire o punto anterior, ben como ao persoal funcionario en prácticas cando estas se realicen desempeñando un posto de traballo e estea autorizada a aplicación do complemento mencionado ao persoal funcionario que desempeñe postos de traballo análogos, agás que ese complemento estea vinculado á condición de persoal funcionario de carreira.
Catro. Na Administración da Comunidade Autónoma, dos seus organismos autónomos e das súas axencias públicas, nos casos de adscrición durante o ano 2026 de persoal funcionario suxeito a un réxime retributivo distinto do correspondente ao posto de traballo a que se adscribe, o devandito persoal funcionario percibirá as retribucións que correspondan ao posto de traballo que desempeñe, logo da asimilación oportuna que autorice a Dirección Xeral de Emprego Público e Administración de Persoal por proposta das consellarías interesadas.
Só para os efectos da asimilación a que se refire o parágrafo anterior, a Dirección Xeral de Emprego Público e Administración de Persoal poderá autorizar que a contía da retribución por antigüidade sexa a que proceda, de acordo co réxime retributivo de orixe do persoal funcionario.
A Dirección Xeral de Emprego Público e Administración de Persoal comunicará estas autorizacións á Dirección Xeral de Orzamentos e Financiamento Autonómico para o seu coñecemento.
Artigo 22. Criterios retributivos na materia de persoal laboral
Un. A masa salarial do persoal laboral dos entes e dos organismos que se indican no punto un do artigo 11 desta lei, e que se adecuará ao establecido no seu punto dous, estará integrada polo conxunto das retribucións salariais e extrasalariais devindicadas polo persoal referido no ano 2026.
Exceptúanse, en calquera caso:
a) As prestacións e as indemnizacións da Seguridade Social.
b) As cotizacións ao sistema da Seguridade Social a cargo do empregador.
c) As indemnizacións correspondentes a traslados, a suspensións ou a despedimentos.
d) As indemnizacións ou os suplidos por gastos que teña que realizar a traballadora ou o traballador, excepto unha sentenza xudicial que así o determine.
e) Os gastos de acción social, que, conforme a normativa básica, sen prexuízo do establecido no artigo 11.dous, se determinarán en termos de homoxeneidade sobre o número de efectivos. A este respecto, considérase que os gastos en concepto de acción social son beneficios, complementos ou melloras distintos ás contraprestacións polo traballo realizado, cuxa finalidade é satisfacer determinadas necesidades como consecuencia de circunstancias persoais dos traballadores e das traballadoras.
As variacións da masa salarial bruta serán calculadas en termos de homoxeneidade respecto dos dous períodos obxecto de comparación, tanto no que respecta a efectivos reais do persoal laboral e á antigüidade deste como ao réxime privativo de traballo, á xornada legal ou contractual, ás horas extraordinarias efectuadas e a outras condicións laborais, co que se computarán, en consecuencia, por separado, as cantidades que correspondan á variación de tales conceptos. Con cargo á masa salarial así obtida para o ano 2026 deberase satisfacer a totalidade das retribucións do persoal laboral derivadas dos convenios ou dos acordos colectivos que se subscriban no ano 2026 e todas as que se produzan ao longo do exercicio, excepto as que lle corresponde devindicar ao persoal mencionado no citado ano polo concepto de antigüidade.
As indemnizacións ou os suplidos deste persoal non poderán experimentar un crecemento con respecto ao ano 2025.
Dous. As retribucións do persoal laboral ao servizo do sector público da Comunidade Autónoma de Galicia delimitado no punto un do artigo 11 desta lei non experimentarán incremento ningún respecto das vixentes no 31 de decembro de 2025.
Artigo 23. Retribucións do persoal ao servizo das institucións sanitarias da Comunidade Autónoma de Galicia
Un. En aplicación do previsto na disposición transitoria sexta.1.a) da Lei 55/2003, do 16 de decembro, do Estatuto marco do persoal estatutario dos servizos de saúde, o persoal incluído no ámbito de aplicación do Real decreto lei 3/1987, do 11 de setembro, sobre retribucións do persoal estatutario do Instituto Nacional da Saúde, percibirá as retribucións básicas e o complemento de destino nas contías sinaladas para os devanditos conceptos retributivos nas alíneas a), b) e c) do artigo 21.un.
O importe anual das retribucións correspondentes ao complemento específico asignado ao posto de traballo que se desenvolva, ao complemento de produtividade fixa, ao complemento de atención continuada e ao complemento de penosidade, de responsabilidade e de dificultade e mais á carreira profesional que, se é o caso, lle corresponda ao persoal referido non experimentará incremento ningún respecto das vixentes no 31 de decembro de 2025.
A contía individual do complemento de produtividade determinarase conforme os criterios sinalados no artigo 2.tres.c) e mais na disposición transitoria terceira do Real decreto lei 3/1987, do 11 de setembro, sobre retribucións do persoal estatutario do Instituto Nacional da Saúde, e no artigo 43.2 da Lei 55/2003, do Estatuto marco do persoal estatutario dos servizos de saúde, así como nas demais normas ditadas para o seu desenvolvemento.
Dous. As retribucións do restante persoal estatutario, funcionario e laboral das institucións sanitarias do Servizo Galego de Saúde non experimentarán incremento ningún respecto das vixentes no 31 de decembro de 2025.
Tres. Nos supostos de pactos e de acordos que establezan a asignación de conceptos retributivos ligados á prestación dunha xornada complementaria ou adicional á fixada nos propios acordos como xornada ordinaria, o aboamento dos ditos conceptos requirirá a acreditación da prestación efectiva dos servizos.
Non se poderán satisfacer en caso ningún as percepcións retributivas ou as asignacións económicas, incluíndo as suplementarias ou mediadas, derivadas da atención continuada, das gardas ou dun concepto equivalente cando non exista unha prestación efectiva dos servizos motivada por situacións de incapacidade temporal, salvo naqueles supostos recollidos expresamente nunha norma con rango de lei.
Catro. Coa finalidade de diferenciar o concepto retributivo das gardas médicas de servizos xerarquizados do concepto de módulo de actividade para o persoal que estea exento das gardas referidas, determínase que, no ano 2026, a retribución correspondente a cada módulo de actividade, de catro horas en réxime de presenza física, efectivamente realizado polo persoal facultativo de atención hospitalaria exento de gardas, queda establecida na contía de trescentos trinta e seis euros (336 €).
Cinco. Os requisitos para modificar as retribucións do persoal a que se refire este artigo serán os establecidos no artigo 30 desta lei.
Artigo 24. Complemento persoal transitorio e absorbible no Sistema público de saúde de Galicia
1. O persoal designado para ocupar os postos con funcións directivas que figuran no artigo 4.1.1 do Decreto 134/2019, do 10 de outubro, polo que se regulan as áreas sanitarias e os distritos sanitarios do Sistema público de saúde de Galicia, cando no momento do seu nomeamento mantivesen unha relación de empregado público con algunha administración pública, non poderán percibir unhas retribucións inferiores ás que tiña asignadas no posto de procedencia.
2. Cando se produza esa circunstancia, e durante o tempo que permaneza nela, o persoal directivo indicado terá dereito a percibir un complemento persoal transitorio e absorbible equivalente á diferenza entre a totalidade dos conceptos retributivos que viñera percibindo, e as retribucións que lle correspondan polo posto directivo que ocupe no Sistema público de saúde de Galicia.
Para calcular o complemento persoal transitorio terase en conta a media das retribucións totais dos tres anos naturais anteriores á toma de posesión no posto directivo.
3. O complemento terá efectos administrativos e económicos a partir do 1 de xaneiro de 2026, e será aplicable a todo o persoal que pase a ocupar os postos indicados no punto 1.
4. O recoñecemento do dereito a percibir este complemento será realizado en cada caso pola Dirección Xeral de Recursos Humanos do Servizo Galego de Saúde, logo da solicitude da interesada ou do interesado.
5. O complemento mencionado será absorbido por calquera mellora retributiva que se produza, incluídas as derivadas do cambio de posto de traballo, de conformidade coas sucesivas normas orzamentarias.
Para estes efectos, non terán a consideración de melloras retributivas as derivadas do perfeccionamento de novos trienios, a percepción de retribucións complementarias que non sexan fixas na súa contía nin periódicas na súa devindicación nin o incremento xeral das retribucións que anualmente puider establecer a Lei correspondente de orzamentos da Comunidade Autónoma de Galicia.
Artigo 25. Retribucións do persoal dos corpos de funcionarios ao servizo da Administración de xustiza
Un. O persoal funcionario dos corpos ao servizo da Administración de xustiza que desempeñe as súas funcións no ámbito competencial da Comunidade Autónoma de Galicia percibirá as retribucións que se determinen na Lei de orzamentos xerais do Estado e na demais normativa que lle sexa aplicable.
Dous. Os complementos e as melloras retributivas regulados nas disposicións ou nos acordos adoptados polos órganos da Comunidade Autónoma no exercicio das súas competencias en relación con este persoal non experimentarán incremento ningún respecto das vixentes no 31 de decembro de 2025, sen prexuízo dos acordos autorizados polo Consello da Xunta de Galicia nos anos 2019-2025.
Artigo 26. Criterios retributivos aplicables ao persoal ao servizo da Comunidade Autónoma non incluído nos artigos anteriores
Un. No ano 2026, as retribucións básicas e as complementarias de carácter fixo e periódico do persoal ao servizo da Comunidade Autónoma non incluído nos artigos anteriores non experimentarán incremento ningún respecto das vixentes no 31 de decembro de 2025, sen prexuízo, se é o caso, da adecuación destas últimas cando for necesario para asegurar que a retribución total de cada posto de traballo garde a relación procedente coa súa especial dificultade técnica, dedicación, responsabilidade, perigosidade e penosidade.
Dous. O conxunto das retribucións complementarias restantes, se for o caso, non experimentará incremento ningún respecto das vixentes no 31 de decembro de 2025, sen prexuízo das modificacións que derivaren da variación do número de efectivos asignados a cada programa, do grao de consecución dos obxectivos fixados para aquel e do resultado individual da súa aplicación.
Tres. Os complementos persoais e transitorios e as demais retribucións que tiveren un carácter análogo rexeranse pola súa normativa específica e polo disposto nesta lei.
Catro. As indemnizacións por razón do servizo rexeranse pola súa normativa específica.
Cinco. As prestacións familiares establecidas pola normativa específica do Réxime especial da Seguridade Social dos funcionarios civís do Estado, das Forzas Armadas e da Administración de xustiza, extensiva, preceptivamente, a determinado persoal funcionario da Comunidade Autónoma, liquidaránselles ás persoas beneficiarias conforme o que determinen as leis anuais de orzamentos xerais do Estado ou calquera outra disposición que as regule.
Artigo 27. Complemento persoal das vítimas de violencia de xénero
O persoal ao cal lle sexa adxudicado provisionalmente un posto de traballo noutra administración pública por razón de violencia de xénero non poderá percibir unhas retribucións inferiores ás cales tivese asignadas no posto de traballo que desempeñaba na Xunta de Galicia.
Cando se produza esta circunstancia, o persoal terá dereito a percibir un complemento persoal equivalente á diferenza entre a totalidade dos conceptos retributivos, básicos e complementarios, do posto de orixe, con exclusión das gratificacións por servizos extraordinarios, en cómputo anual, e as retribucións que lle correspondan polo posto que ocupe na administración de destino.
O recoñecemento do dereito a percibir este complemento será realizado en cada caso pola Dirección Xeral de Emprego Público e Administración de Persoal. Este será aboado pola consellaría en que desempeñaba o posto de traballo desde o cal se traslada.
Artigo 28. Prohibición de ingresos atípicos
O persoal comprendido dentro do ámbito de aplicación desta lei, con excepción daquel sometido ao réxime de arancel, non poderá percibir participación ningunha nos tributos, nas comisións ou noutros ingresos de calquera natureza que corresponderen á administración ou a calquera poder público como contraprestación de calquera servizo ou xurisdición, nin participación ou premio en multas impostas, aínda que estean atribuídas normativamente a el. Deberá percibir unicamente as remuneracións do réxime retributivo correspondente, sen prexuízo do que resulte da aplicación do sistema de incompatibilidades e do disposto na normativa específica sobre o gozo de vivenda por razón do traballo ou do cargo desempeñado.
Artigo 29. Relacións de postos de traballo
Un. As relacións de postos de traballo poderanse modificar para executar as sentenzas xudiciais firmes de recoñecemento dunha relación laboral de carácter indefinido non-fixo que requiran a creación de postos de traballo, por non poder adscribir os afectados e as afectadas a un posto preexistente que estea vacante sen ocupación. Este posto preexistente deberá ser acorde coa natureza funcionarial ou laboral en relación coas funcións asignadas pola sentenza xudicial firme para poder adscribir a el o persoal afectado.
Polo xeral, os postos de traballo de carácter administrativo da Administración da Comunidade Autónoma serán creados como de persoal funcionario, agás que, pola natureza das súas funcións, teñan que ser creados para ser desempeñados por persoal laboral, de acordo co que establece a normativa da función pública.
A súa creación proporase no prazo máximo de tres meses, contados a partir da data de firmeza da sentenza xudicial. Despois de se crear o posto, adscribirase provisionalmente a el a persoa afectada pola sentenza e procederase deseguido á súa cobertura, mediante os sistemas de selección e de provisión establecidos legalmente.
A pesar do anterior, as consellarías e os seus organismos dependentes poderán propor mediante a modificación correspondente da relación de postos de traballo a amortización daqueles postos de traballo que consideren que non son necesarios para cumpriren as funcións que teñen asignadas.
Dous. As relacións de postos de traballo vixentes no 1 de xaneiro do ano 2026 deberanse modificar para as axustar ás previsións orzamentarias que se deducen do anexo de persoal desta lei, sen que, mentres tanto, se poidan prover, provisional ou definitivamente, aqueles postos para os cales non estiver prevista unha dotación no anexo referido. En tanto non se realicen as adaptacións mencionadas, os códigos da liña orzamentaria do anexo de persoal só poderán ter asignados créditos para as dotacións de postos de traballo, para as substitucións de persoal temporal ou para os conceptos retributivos específicos.
Artigo 30. Requisitos para a determinación ou a modificación das retribucións do persoal laboral e non-funcionario
Un. Será necesario un informe favorable, emitido conxuntamente pola Dirección Xeral de Emprego Público e Administración de Persoal e pola Dirección Xeral de Orzamentos e Financiamento Autonómico, para determinar ou modificar as condicións retributivas do persoal non-funcionario e laboral ao servizo do sector público da Comunidade Autónoma de Galicia delimitado no punto un do artigo 11 desta lei.
Dous. Con carácter previo ás negociacións de convenios ou de acordos colectivos que se subscribiren no ano 2026, deberase solicitar á Consellería de Facenda e Administración Pública a autorización correspondente de masa salarial, que cuantifique o límite máximo das obrigas que se poidan contraer como consecuencia dos ditos pactos, achegando para o efecto a certificación das retribucións salariais satisfeitas e devindicadas durante o ano 2025.
Cando, como consecuencia de convenios ou de acordos colectivos, resulte a obriga de recoñecementos de complementos persoais de carácter transitorio, deberase establecer que estes complementos serán absorbidos por calquera mellora retributiva que se producir nos exercicios sucesivos, incluídas as derivadas do cambio de posto de traballo. Non se considerarán en ningún caso o complemento de antigüidade, o complemento de produtividade nin as horas extraordinarias para estes efectos.
Cando se trate de persoal non suxeito a un convenio colectivo cuxas retribucións veñan determinadas, en todo ou en parte, mediante un contrato individual, deberanse comunicar á Consellería de Facenda e Administración Pública as retribucións satisfeitas e devindicadas durante o ano 2025.
Para determinar as retribucións de postos de traballo de nova creación abastará coa emisión do informe a que se refire o punto un deste artigo.
Tres. Para os efectos dos puntos anteriores, entenderanse por determinación ou modificación das condicións retributivas do persoal non-funcionario as seguintes actuacións:
a) A determinación das retribucións dos postos de nova creación.
b) O asinamento de convenios colectivos subscritos polos organismos sinalados no punto un anterior, ben como as súas revisións e as adhesións ou extensións a eles.
c) A aplicación de convenios colectivos de ámbito sectorial, así como as súas revisións e as adhesións ou extensións a eles.
d) A fixación de retribucións mediante un contrato individual, xa se trate de persoal fixo ou xa contratado por un tempo determinado, cando non viñeren reguladas, en todo ou en parte, mediante un convenio colectivo.
e) O outorgamento de calquera tipo de melloras salariais de tipo unilateral con carácter individual ou colectivo, aínda que deriven da aplicación extensiva do réxime retributivo dos funcionarios públicos.
f) A determinación das retribucións correspondentes ao persoal contratado no exterior.
Catro. Co fin de emitir o informe sinalado no punto un deste artigo, as consellarías, os organismos e os entes remitirán á Dirección Xeral de Emprego Público e Administración de Persoal e á Dirección Xeral de Orzamentos e Financiamento Autonómico o proxecto correspondente, con carácter previo ao seu acordo ou asinamento no caso dos convenios colectivos ou dos contratos individuais, xunto coa achega da valoración de todos os seus aspectos retributivos.
Cinco. O informe sinalado será realizado no prazo máximo de quince días, que se contarán desde a data da recepción do proxecto e da súa valoración, e versará sobre todas aquelas cuestións de que deriven consecuencias directas ou indirectas na materia de gasto público, tanto para o ano 2026 coma para exercicios futuros, e, especialmente, no que se refire á determinación da masa salarial correspondente e ao control do seu crecemento.
Seis. Serán nulos de pleno dereito os acordos adoptados nesta materia con omisión do trámite de informe ou en contra dun informe desfavorable, e igualmente os pactos que impliquen uns crecementos salariais para exercicios sucesivos contrarios ao que determinaren as futuras leis de orzamentos.
Sete. Non se poderán autorizar gastos derivados da aplicación das retribucións para o ano 2026 sen cumprir os requisitos establecidos neste artigo.
Artigo 31. Persoal directivo das entidades instrumentais do sector público da Comunidade Autónoma
Un. Nos contratos laborais do persoal de alta dirección das entidades a que se refire este artigo non se poderán fixar indemnizacións, por razón da extinción da relación xurídica coa entidade correspondente, de contía superior á fixada na lexislación reguladora desta relación laboral de carácter especial.
Dous. As persoas titulares dos órganos executivos, a dirección ou a secretaría xeral ou os cargos asimilados das entidades instrumentais sinaladas no artigo 45 da Lei 16/2010, do 17 de decembro, de organización e funcionamento da Administración xeral e do sector público autonómico de Galicia, serán nomeados e separados libremente entre as persoas que reúnan a cualificación necesaria para o cargo, segundo se determine no estatuto de cada entidade, excepto naqueles supostos en que sexan nomeados por un decreto do Consello da Xunta de Galicia, por estar así previsto na normativa reguladora da entidade instrumental.
Tres. En tanto non se estableza o réxime xurídico específico do persoal directivo, o persoal funcionario de carreira ou estatutario fixo que desempeñe un posto de persoal directivo profesional nas entidades instrumentais do sector público autonómico, configurado como tal nas relacións de postos de traballo, e sempre que reúna os requisitos establecidos para cada posto, estará na situación administrativa que corresponda segundo o réxime xurídico que lle for aplicable.
O sistema de provisión para a cobertura dos postos mencionados será a libre designación con convocatoria pública, de conformidade cos principios de igualdade, de mérito, de capacidade e de publicidade; todo iso de acordo coa normativa da función pública.
Cando o nomeamento deste persoal para desempeñar un posto directivo nunha entidade instrumental do sector público autonómico non modifique a súa situación administrativa, a asimilación retributiva será a que lle corresponder, conforme as contías previstas no anexo do Decreto 119/2012, do 3 de maio, polo que se regulan as retribucións e percepcións económicas aplicables aos órganos de goberno ou dirección e ao persoal directivo das entidades do sector público autonómico, sen prexuízo das cales lle correspondan pola antigüidade e a retribución adicional ao complemento de destino a que tiver dereito na súa condición de empregada ou de empregado público en situación de servizo activo.
O nivel de complemento de destino que se tomará como referencia para consolidar o grao persoal do persoal funcionario que desempeñe postos directivos profesionais será o que lle corresponda en función do cadro anexo á Orde da Consellería de Facenda do 19 de xuño de 2014, de conformidade coa clasificación da entidade e co nivel de responsabilidade do posto directivo.
Artigo 32. Nomeamento de profesorado interino a tempo parcial en centros docentes non-universitarios
A Consellería de Educación, Ciencia, Universidades e Formación Profesional poderá efectuar, nos centros docentes non-universitarios, o nomeamento de profesorado interino con horarios de traballo inferiores aos establecidos con carácter xeral, quen percibirá as retribucións básicas e complementarias de forma proporcional á xornada traballada.
A Consellería de Educación, Ciencia, Universidades e Formación Profesional tratará de completar o horario docente do persoal interino, coa compartición, se for necesario, de varios centros de ensino, para minimizar, deste xeito, o número de prazas ofertadas segundo o parágrafo anterior.
No caso de ser preciso o nomeamento para prazas a tempo parcial, darase preferencia para optar a estas ao profesorado que quixer acceder voluntariamente a elas, sobre todo a aquelas persoas que aleguen necesidades para conciliar a vida familiar e laboral.
Artigo 33. Profesores e profesoras de corpos docentes
Sen prexuízo do establecido con carácter xeral no artigo 129 da Lei 2/2015, do 29 de abril, do emprego público de Galicia, e atendendo ás peculiaridades do persoal docente, recoñecidas polo artigo 6.2 da lei referida, o profesorado do corpo docente previsto no ámbito de xestión da Consellería de Educación, Ciencia, Universidades e Formación Profesional poderá percibir ata o total das súas retribucións, tanto básicas coma complementarias, cando sexa autorizado para gozar de licenzas por estudos durante o curso escolar, nos supostos, nos termos, nos prazos e nas condicións que determine a Consellería de Educación, Ciencia, Universidades e Formación Profesional, co informe favorable da Dirección Xeral de Emprego Público e Administración de Persoal e da Dirección Xeral de Orzamentos e Financiamento Autonómico.
Artigo 34. Persoal eventual e de gabinete
Un. O persoal eventual de gabinete da Administración da Xunta de Galicia unicamente poderá ser adscrito aos departamentos en que figuren as persoas que fagan parte do Consello do Goberno galego.
Dous. Prohíbese a contratación de persoal de gabinete por calquera das entidades instrumentais dependentes da Xunta de Galicia, así como por parte das súas delegacións territoriais.
Artigo 35. Custos máximos de persoal das universidades públicas de Galicia
Un. Consonte o establecido no artigo 57 da Lei orgánica 2/2023, do 22 de marzo, do Sistema universitario, e en concordancia coa evolución da masa salarial do persoal ao servizo da Comunidade Autónoma e coa normativa básica na materia de reposición de efectivos, autorízanse para o ano 2026 os custos do persoal docente e investigador e de administración e servizos das universidades públicas do Sistema universitario de Galicia nas seguintes contías, expresadas en miles de euros:
Nas contías anteriores non está incluído o custo do persoal investigador de proxectos e de contratos de investigación nin o do persoal técnico de apoio contratado con cargo a eses proxectos e contratos. Tampouco se inclúen os importes derivados do Convenio para a implementación do Programa de incorporación de talento docente e investigador ás universidades públicas españolas en execución do disposto no capítulo IV da Lei orgánica 2/2023, do 22 de marzo, do Sistema universitario.
O límite da masa salarial adecuarase aos incrementos retributivos que autorice a normativa básica do Estado.
Dous. As retribucións anuais do persoal ao servizo das entidades públicas integrantes do Sistema universitario de Galicia non experimentarán incremento ningún respecto das vixentes no 31 de decembro de 2025. Todo isto sen prexuízo da adecuación que se deba realizar con motivo dos incrementos da masa salarial que autorice a normativa básica do Estado.
Artigo 36. Retribucións adicionais do persoal ao servizo das entidades públicas integrantes do Sistema universitario de Galicia
O importe das retribucións adicionais correspondentes aos complementos retributivos autonómicos vinculados a recoñecer o labor docente, o labor investigador, polos cargos de xestión, e a excelencia curricular docente e investigadora que, de ser o caso, lle correspondan ao persoal docente e investigador funcionario e contratado doutor non experimentará incremento ningún respecto das vixentes no 31 de decembro de 2025, sen prexuízo da adecuación que se deba realizar con motivo dos incrementos das retribucións que autorice a normativa básica do Estado.
Artigo 37. Oferta de emprego público ou outro instrumento semellante de xestión da provisión de necesidades de persoal do Sistema universitario de Galicia
Un. As universidades públicas integrantes do Sistema universitario de Galicia, respectando as dispoñibilidades orzamentarias do capítulo I dos correspondentes orzamentos de gastos, aplicarán a taxa de reposición máxima establecida na normativa básica ditada ao respecto e con suxeición aos límites e aos requisitos establecidos para os corpos de catedráticos e catedráticas de universidade e de profesores e profesoras titulares de universidade e mais ás prazas de persoal de administración e servizos.
As ofertas correspondentes de emprego público deberán ser autorizadas pola Consellería de Facenda e Administración Pública, logo de acreditar que a oferta de emprego público das prazas mencionadas non afecta o cumprimento dos obxectivos de estabilidade orzamentaria establecidos para a universidade correspondente nin dos demais límites fixados na Lei orgánica 2/2012, do 27 de abril, de estabilidade orzamentaria e sustentabilidade financeira.
Dous. Dentro das contías máximas autorizadas no artigo 35 desta lei e de acordo co que dispón a normativa básica na materia de taxa de reposición de efectivos, as universidades públicas do Sistema universitario de Galicia poderán proceder excepcionalmente á contratación de persoal laboral temporal para cubrir necesidades docentes urxentes e inadiables.
Substitúese o réxime de autorización previa conxunta polo de comunicación mensual que determinen as consellarías competentes na materia de universidades e orzamentos. Mediante unha resolución destes centros directivos poderase volver ao sistema anterior no caso de que non se realicen as comunicacións mencionadas ou se incumpran as condicións recollidas no parágrafo anterior para subscribir estes contratos.
Artigo 38. Operacións de endebedamento por un prazo superior a un ano
Un. A posición neta debedora da Comunidade Autónoma non se poderá incrementar durante o ano 2026.
Para estes efectos, tomarase a posición neta debedora de todos os organismos autónomos, as axencias públicas autonómicas e as demais entidades instrumentais de calquera condición que, conforme a normativa aplicable na materia de estabilidade orzamentaria, estean incluídos dentro do sector das administracións públicas e consoliden o seu endebedamento co da Comunidade Autónoma, consonte as normas do Sistema europeo de contas nacionais e rexionais.
Porén, co fin de optimizar a carga financeira global da Comunidade Autónoma, a posición neta debedora da Administración xeral poderase incrementar coa finalidade de amortizar préstamos dos organismos, dos entes e das sociedades indicados no parágrafo precedente, no mesmo importe que se amortice.
Dous. A posición neta debedora será efectiva ao termo do exercicio, poderá ser excedida no curso deste e quedará automaticamente revisada:
a) Polas desviacións que puideren xurdir entre as previsións de ingresos contidas nesta lei e a súa evolución real.
b) Nas contías necesarias para financiar as adquisicións de activos financeiros con destino a suxeitos non comprendidos na alínea 1.b) do artigo 2 da Lei orgánica 2/2012, do 27 de abril, de estabilidade orzamentaria e sustentabilidade financeira, que puideren xurdir ao longo do exercicio.
c) Nas contías asumidas en concepto de débeda polas variacións na composición do sector da Administración pública da Comunidade Autónoma de Galicia, nos termos do Sistema europeo de contas nacionais e rexionais, como consecuencia de que entes que estaban nel considerados pasen a deixar de o estar ou viceversa, ben como polo importe dos créditos comerciais e doutras contas pendentes de pagamento financiadas mediante operacións de factoring sen recurso que se deban rexistrar contablemente como débeda financeira.
d) Na contía máxima do endebedamento autorizado na Lei de orzamentos da Comunidade Autónoma de Galicia do último exercicio que non fose utilizado, sempre que estiver dentro dos límites de endebedamento autorizados polos acordos do Consello de Política Fiscal e Financeira.
e) Polos anticipos reintegrables ou polos préstamos concertados con outras administracións públicas para financiar investimentos incluídos en plans ou en programas conxuntos, así como polos préstamos recibidos con cargo ao Mecanismo de recuperación e resiliencia (MRR) ou a outros fondos europeos.
f) Polos importes adicionais que se amparen nos acordos do Consello de Política Fiscal e Financeira na materia de endebedamento ou nas autorizacións das institucións da Unión Europea ao Reino de España, de acordo coa normativa europea.
Tres. No ámbito da Administración xeral, autorízase a persoa titular da Consellería de Facenda e Administración Pública para formalizar as operacións de endebedamento a que se refire este artigo. A formalización poderá ser realizada de maneira fraccionada, en función das necesidades de financiamento da Comunidade Autónoma. Estas operacións poderanse instrumentar mediante a emisión de débeda pública, a concertación de créditos ou calquera outro instrumento financeiro dispoñible no mercado.
Igualmente, facúltase para, de acordo coas respectivas normas de emisión ou de contratación, ou de mutuo acordo cos acredores ou as acredoras, acordar operacións de troco, de conversión, de amortización anticipada total ou parcial, de substitución e de refinanciamento ou para modificar ou renegociar as operacións de endebedamento xa formalizadas, co fin de conseguir a xestión máis adecuada do conxunto do endebedamento da Comunidade Autónoma.
Alén diso, poderá acordar operacións con instrumentos financeiros derivados que permitan xestionar o risco ou a carga financeira da Comunidade Autónoma.
Cando, co obxecto de optimizar a carga financeira derivada da débeda da Comunidade Autónoma, se formalicen operacións de endebedamento que teñan por finalidade a amortización total ou parcial de operacións vivas contratadas con anterioridade, a contía destas amortizacións anticipadas non computará para os efectos do cálculo do límite a que se refire o artigo 30.2 do texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro.
Artigo 39. Débeda da tesouraría
Un. A Comunidade Autónoma, para atender necesidades da Administración xeral, poderá concertar ou emitir operacións de débeda de tesouraría, por un prazo inferior a un ano, consonte o disposto no artigo 31 do texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro, ata un importe que non supere o quince por cento da consignación que figura no orzamento da Administración xeral como ingresos correntes incondicionados, entendendo como tal a suma dos capítulos I, II e III e mais o concepto 400.
Dous. Autorízase a persoa titular da Consellería de Facenda e Administración Pública para determinar as condicións concretas e para formalizar estas operacións de crédito ou de emisión de débeda pública en calquera das súas modalidades.
Tres. No entanto, atribúese ao secretario ou á secretaria xeral técnico e do Tesouro a facultade de acordar a disposición e o reembolso das operacións a que se refire este artigo.
Artigo 40. Endebedamento das entidades instrumentais do sector público
Un. Para que os organismos autónomos, as axencias públicas autonómicas e as demais entidades instrumentais de calquera condición que, conforme a normativa aplicable na materia de estabilidade orzamentaria, estean incluídos dentro do sector das administracións públicas e consoliden o seu endebedamento co da Comunidade Autónoma consonte as normas do Sistema europeo de contas nacionais e rexionais, así como calquera outra entidade incluída no sector de sociedades non-financeiras dependentes da Comunidade Autónoma de Galicia, puideren concertar ou renovar calquera tipo de operación de endebedamento ou de cobertura sobre ela, ou modificar as condicións financeiras de operacións de endebedamento vixentes, deberán contar coa autorización da Consellería de Facenda e Administración Pública.
Con independencia do anterior, no caso de operacións para atender necesidades transitorias de tesouraría, o seu saldo vivo no 31 de decembro de 2026 non poderá superar o saldo vivo no 31 de decembro do exercicio anterior, excepto coa autorización expresa da Consellería de Facenda e Administración Pública.
Dous. O Instituto Galego da Vivenda e Solo e as entidades instrumentais baixo a súa tutela, como medida para facilitaren o acceso á vivenda, poderán concertar coas entidades financeiras préstamos hipotecarios subrogables con destino a financiaren actuacións na materia de vivenda de promoción pública, sen que se poidan establecer cláusulas das cales deriven responsabilidades do instituto referido tras realizar a subrogación, sen prexuízo da previsión nos procedementos de execución hipotecaria, da cesión do remate ou da adxudicación por parte da entidade financeira executante a favor do IGVS, cando for imprescindible para garantir o destino e o réxime legal da vivenda.
Igualmente, no suposto de préstamos directos para a adquisición de vivendas concertadas entre as entidades financeiras e os ou as adquirentes de vivendas de promoción pública ao abeiro dos convenios de financiamento asinados polo Instituto Galego da Vivenda e Solo e as entidades mencionadas, poderase establecer, para os supostos de execución hipotecaria, a cesión do remate ou da adxudicación por parte da entidade financeira executante a favor do IGVS, cando for imprescindible para garantir o destino e o réxime legal da vivenda.
Tamén se poderá establecer a cesión do remate ou da adxudicación por parte da entidade financeira executante a favor do IGVS nos préstamos directos que se puideren formalizar entre as entidades financeiras e as adxudicatarias e os adxudicatarios que, estando en réxime de alugamento, decidan adquirir as vivendas que foron cedidas en uso ao IGVS por parte das entidades financeiras e pola Sociedade de Xestión de Activos Procedentes da Reestruturación Bancaria, S. A. (Sareb), co fin de lles facilitar o acceso á propiedade ás actuais persoas adxudicatarias.
O importe dos créditos hipotecarios vivos no ano 2026 non poderá superar en ningún caso os setenta millóns de euros (70.000.000 €), tendo en conta, ademais, que o volume da débeda viva na fin do exercicio non excederá o do 31 de decembro do ano anterior, agás coa autorización expresa da Consellería de Facenda e Administración Pública.
Tres. O réxime de autorización establecido nos puntos anteriores será realizado a través da Secretaría Xeral Técnica e do Tesouro.
As entidades mencionadas dependentes da Comunidade Autónoma deberán remitir á Consellería de Facenda e Administración Pública, a través da secretaría xeral referida, nos primeiros quince días de cada trimestre, e de conformidade coas instrucións que esta estableza, a seguinte información relativa á fin do trimestre inmediato anterior:
a) o detalle da situación de endebedamento, coa desagregación de cada operación financeira;
b) o detalle das operacións financeiras activas.
Igualmente, as entidades citadas estarán obrigadas a remitir calquera outra información requirida pola Consellería de Facenda e Administración Pública, co obxecto de cumprir coas obrigas de subministración de información que viñeren establecidas polo Estado e pola Unión Europea.
Artigo 41. Outras operacións financeiras
A formalización de calquera operación de carácter financeiro non referida nos artigos precedentes, como os instrumentos de leasing, de factoring e outros, por parte dos órganos da Administración xeral e de calquera das entidades públicas instrumentais, deberá contar coa autorización correspondente da Consellería de Facenda e Administración Pública, a través da Secretaría Xeral Técnica e do Tesouro.
Artigo 42. Avais
Un. Con carácter xeral, e consonte o disposto no artigo 41 do texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro, o importe máximo dos avais que a Xunta de Galicia poderá conceder durante o ano 2026 será de trinta millóns de euros (30.000.000 €).
Dous. Alén diso, e de conformidade co disposto no artigo 44 do texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro, autorízase a concesión de avais para articular os instrumentos financeiros incluídos no Plan estratéxico da Política agraria común de España (PEPAC) 2023-2027 cofinanciados polo Fondo Europeo Agrícola de Desenvolvemento Rural (Feader), coas características e cos beneficiarios e coas beneficiarias que figuran nel e na súa normativa aplicable.
Tres. De acordo co disposto no artigo 44 do texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro, autorízase a Comunidade Autónoma para conceder avais, por un importe máximo de trescentos millóns de euros (300.000.000 €), ao abeiro do artigo 27 da Lei 2/2024, do 7 de novembro, de promoción dos beneficios sociais e económicos dos proxectos que utilizan os recursos naturais de Galicia, con destino ás finalidades e a favor das entidades previstas na devandita lei.
Os avais autorizados, segundo o parágrafo anterior, poderán garantir as operacións de financiamento que concedan entidades de crédito ou calquera outras entidades financiadoras. A duración dos avais, incluíndo as posibles prórrogas e refinanciamentos do financiamento ao cal van asociadas, non poderá exceder os trinta anos desde a súa data de concesión inicial.
As entidades beneficiadas polos avais, ben como os seus termos e as súas condicións concretos, deberanse aprobar por un acordo do Consello de Goberno da Xunta de Galicia, por proposta da Consellería de Facenda e Administración Pública.
Este acordo deberá fixar os seus termos económicos que, en condicións de mercado e cumprindo coa normativa da Unión Europea na materia de axudas de Estado, deban abonar as entidades beneficiadas, así como respecto dos avais, se for o caso, o carácter solidario da garantía, o seu carácter de primeira garantía e a renuncia aos beneficios de división, de orde e de excusión.
Catro. Adicionalmente, poderase avalar o cumprimento puntual e íntegro de todas as obrigas financeiras e pecuniarias do Instituto Galego de Promoción Económica (Igape) que puideren derivar dos contratos de financiamento asinados co Banco Europeo de Investimentos (BEI).
Nos primeiros quince días de cada trimestre, o Igape deberá remitir á Consellería de Facenda e Administración Pública, a través da Secretaría Xeral Técnica e do Tesouro, e conforme as instrucións que esta estableza, a información relativa ás disposicións, ás aplicacións e ás amortizacións efectuadas das operacións avaladas ante o BEI.
Cinco. Consonte o disposto no artigo 45 do texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro, o Igape poderá conceder durante o ano 2026 avais nunha contía que non supere en ningún momento o saldo efectivo vixente de cincocentos millóns de euros (500.000.000 €).
Co fin de atender proxectos de axuda ao desenvolvemento no exterior, e dentro do saldo indicado no parágrafo anterior, o Instituto Galego de Promoción Económica poderá avalar operacións de crédito ata trinta millóns de euros (30.000.000 €).
Por cada operación de aval e por cada liña ou programa de avais dotarase unha provisión para atender posibles falidos na contía que determine a Secretaría Xeral Técnica e do Tesouro, ben en relación co importe da operación individual, ben en consideración ao montante total da liña ou do programa. O importe destas provisións será destinado ao Fondo de Garantía de Avais, de acordo co sinalado na alínea i) do artigo 7 desta lei.
Nos primeiros quince días de cada trimestre, o Igape deberá remitir á Consellería de Facenda e Administración Pública, a través da secretaría xeral referida, e de conformidade coas instrucións que esta estableza, a información relativa aos avais existentes á fin do trimestre inmediato anterior.
Seis.
a) O Consello da Xunta de Galicia, por proposta conxunta da persoa titular da Consellería de Facenda e Administración Pública e da consellaría a que estea adscrito o Instituto Galego de Promoción Económica, poderá acordar, por instancia motivada do Igape e logo do pedimento das partes interesadas e do informe da consellaría correspondente por razón da materia, a novación das obrigas de reintegro derivadas da execución e do pagamento dos avais do Igape e mais a suspensión do exercicio das accións de regreso que, ao abeiro do artigo 10.2 do Decreto 284/1994, do 15 de setembro, de regulación de avais do Instituto Galego de Promoción Económica, corresponden á Comunidade Autónoma, cando se cumpriren as seguintes condicións:
1ª. O exercicio da acción de regreso regulada no artigo 10.2 do Decreto 284/1994, do 15 de setembro, de regulación de avais do Instituto Galego de Promoción Económica, afecta grave ou substancialmente o mantemento da actividade produtiva ou empresarial a que estean afectos os bens tomados en contragarantía dos avais, e a valoración que se efectúe da viabilidade económica da empresa permite considerar que a continuación da explotación é máis vantaxosa para a administración, por lle permitir recuperar, nun maior grao, o importe dos seus créditos.
2ª. A parte debedora deberá ofertar un calendario de pagamentos para reintegrar as cantidades debidas e para garantir estes pagamentos con iguais garantías que as constituídas inicialmente conforme o previsto na normativa aplicable. O Instituto Galego de Promoción Económica poderá exixir garantías adicionais no suposto de as constituídas inicialmente resultaren insuficientes.
3ª. A novación xustificarase tendo en conta a capacidade económica e as previsións de ingresos da persoa titular dos bens, o mantemento da actividade produtiva ou empresarial e do emprego vinculado a esta e mais o valor actualizado dos bens dados en contragarantía. Complementariamente, teranse en conta circunstancias tales como a promoción de formas asociativas laborais ou doutras consideracións socioeconómicas relevantes, que deberán ser debidamente motivadas. Esta novación poderá incluír a quitación ou a minoración do importe debido, ademais do adiamento do pagamento. A novación establecerá compromisos determinados na materia de mantemento de actividade e de emprego, a cargo da beneficiaria ou do beneficiario.
b) O incumprimento do calendario de pagamentos establecido ou dos compromisos asumidos na materia de mantemento de actividade e de emprego suporá a ineficacia do pacto novatorio e a obriga de reintegrar á Administración autonómica o importe total debido inicialmente máis os xuros de mora correspondentes. Poderanse establecer, ademais, penalidades por incumprimento.
O incumprimento suporá tamén a incoación das accións de regreso que, ao abeiro do artigo 10.2 do Decreto 284/1994, do 15 de setembro, de regulación de avais do Instituto Galego de Promoción Económica, corresponden á Comunidade Autónoma.
Sete. Así mesmo, de acordo co disposto no artigo 44 do Decreto lexislativo 1/1999, do 7 de outubro, autorízase o Instituto Galego da Vivenda e Solo para conceder avais, por un importe máximo de cinco millóns de euros (5.000.000 €), con destino á compra da primeira vivenda por menores de trinta e seis anos, ou á compra de vivenda protexida sen límite de idade, cun límite máximo do vinte por cento do prezo da compravenda, polo tempo necesario para amortizar o importe avalado durante os primeiros anos da vixencia do préstamo, coas características e coas condicións establecidas no programa que aprobe o instituto mencionado.
Artigo 43. Intervención limitada
A contía a que se refire o artigo 97.1.a) do texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro, queda establecida no importe fixado para ter a consideración de contratos menores de subministración na lexislación reguladora da contratación do sector público.
Artigo 44. Fiscalización das operacións de endebedamento da Comunidade Autónoma
A intervención previa dos procedementos de contratación de operacións de endebedamento da Comunidade Autónoma realizarase no momento procedemental inmediatamente anterior ao compromiso que se adquire ao asinar o contrato, comprobándose o cumprimento de todos os requisitos exixidos para aprobar e comprometer o gasto.
Artigo 45. Fiscalización de nomeamentos ou de contratos para substitucións de persoal
A fiscalización de nomeamentos e de contratos para a substitución de persoal por razóns de necesidade e de urxencia conxuntural realizarase con carácter previo á alta en nómina, mediante a verificación da adecuación do proceso de selección coa normativa vixente e da existencia de nomeamento ou de contrato, e igualmente de crédito adecuado e abondo.
Artigo 46. Proxectos de gasto
Un. A Consellería de Facenda e Administración Pública poderá agregar as partidas de gasto corrente que constitúan un centro de custos en proxectos de gasto para os efectos de lles asignar obxectivos orzamentarios.
Dous. As modificacións dos programas de investimento que impliquen o inicio de novos proxectos ou a variación dos existentes requirirán a asignación dun novo código por parte da Dirección Xeral de Orzamentos e Financiamento Autonómico da Consellería de Facenda e Administración Pública, logo da tramitación da modificación oportuna por parte do órgano competente, segundo o previsto no texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro.
Artigo 47. Autorización do Consello da Xunta de Galicia para a tramitación de determinados expedientes
Un. A tramitación de expedientes de contratación e de encargas a medios propios requirirá unha autorización previa do Consello da Xunta de Galicia cando o valor estimado ou o importe do gasto, respectivamente, for superior a catro millóns de euros (4.000.000 €).
Dous. A tramitación de expedientes que comporte modificar convenios que fosen autorizados previamente polo Consello da Xunta de Galicia requirirá unha autorización previa do mesmo órgano. Porén, non será precisa esta autorización cando a modificación non supoña unha alteración do obxecto nin comporte un incremento do importe total das obrigas de contido económico asumidas polas entidades do sector público autonómico ou no número de exercicios orzamentarios aos cales se imputan estas obrigas, sempre que a distribución do importe correspondente a cada exercicio respecte os límites a que fai referencia o artigo 58.3 do texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro.
Artigo 48. Transferencias de financiamento
Un. Teñen a consideración de transferencias de financiamento as achegas en diñeiro nominativas a favor dos organismos e das entidades vinculadas ou dependentes da Administración da Comunidade Autónoma destinadas a financiaren global ou parcialmente a súa actividade con carácter indiferenciado.
Dous. As achegas de natureza corrente deberanse librar, con carácter mensual, por doceavas partes, excepto que mediante un convenio se regule outro réxime diferente de pagamento. Este convenio deberase someter ao informe da Intervención Xeral da Comunidade Autónoma sobre a adecuación do réxime de libramento proposto ao ritmo de execución do gasto corrente da entidade.
A vixencia destes convenios circunscribirase ao exercicio orzamentario.
Tres. As achegas de capital libraranse atendendo ao ritmo de execución do gasto de capital da entidade.
Catro. Os convenios que se formalicen para regular o réxime de libramentos das transferencias de financiamento non precisarán a autorización previa do Consello da Xunta de Galicia.
Cinco. A Intervención Xeral da Comunidade Autónoma verificará a aplicación correcta destas achegas mediante o uso das técnicas de fiscalización e de auditoría previstas no Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia e mais nas normas que a desenvolven.
Artigo 49. Xestión dos fondos do Mecanismo de recuperación e resiliencia
No marco da xestión dos fondos provenientes do Mecanismo de recuperación e resiliencia (MRR), establecido polo Regulamento (UE) 2021/241 do Parlamento Europeo e do Consello do 12 de febreiro de 2021, cando o órgano executor do expediente financiado co mecanismo pertencer a unha consellaría distinta á cal recibe a asignación e tiver a representación en conferencia sectorial, a asignación de recursos e de compromisos ou responsabilidades para executar os expedientes de gasto deberase artellar mediante un acordo interno en que se concreten:
a) o código identificador único do subproxecto ou da liña de acción asignado polo sistema de información de xestión e de seguimento;
b) a fonte ou as fontes de financiamento;
c) os fitos e os obxectivos;
d) os indicadores;
e) as partidas orzamentarias da entidade executora a través das cales se financia o subproxecto ou a actuación;
f) unha descrición breve da finalidade que se pretende conseguir;
g) as datas de inicio e de finalización;
h) o custo estimado;
i) outra información relevante.
Artigo 50. Subvencións nominativas
Un. Non se poderán incrementar os créditos previstos nesta lei para subvencións nominativas.
Dous. Os convenios ou as resolucións en que se estableza a concesión de subvencións nominativas regularán, así mesmo, o réxime de xustificación, de pagamentos e de anticipos que, se é o caso, se puideren librar. Estes convenios ou resolucións só necesitarán a autorización previa do Consello da Xunta de Galicia cando, de modo excepcional, logo de xustificar a súa ineludible necesidade, preveren un pagamento á conta ou un anticipo superior aos permitidos nos artigos 62 e 63 do Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia.
Tres. Teñen a consideración de subvencións nominativas aquelas nas cales a dotación orzamentaria e a beneficiaria ou o beneficiario, individualizada ou individualizado polo nome ou pola razón social, aparecen determinados expresamente no estado de gastos dos orzamentos da Comunidade Autónoma.
Artigo 51. Xustificación das axudas e das subvencións
Sen prexuízo do disposto no artigo 28.5 da Lei 9/2007, do 13 de xuño, de subvencións de Galicia, para aquelas axudas e subvencións que se concedan con cargo a créditos financiados por recursos provenientes da Unión Europea, a xustificación dos gastos será efectuada con facturas ou con documentos contables de valor probatorio equivalente, logo da comprobación explícita da execución da obra por parte dos servizos técnicos da Xunta de Galicia, nos termos previstos no artigo 30.2 desa lei, e a do pagamento, cos xustificantes das transferencias bancarias ou dos documentos acreditativos dos pagamentos realizados, de acordo coa normativa contida nos regulamentos aplicables aos fondos.
Artigo 52. Concesión directa de axudas e de subvencións
A resolución de concesión de subvencións correntes e de capital que, con carácter excepcional, se realicen ao abeiro do disposto nos artigos 19.4.c) e 26.3 da Lei 9/2007, do 13 de xuño, de subvencións de Galicia, requirirá unha autorización do Consello da Xunta de Galicia cando a súa contía supere o importe de seis mil dez euros (6.010 €) por beneficiario ou beneficiaria e por ano, ou cando as concedidas por cada departamento ou por cada delegación territorial da Administración autonómica excedan globalmente os sesenta mil cen euros (60.100 €) no exercicio, exceptuadas as que vaian ser formalizadas mediante un convenio ou un instrumento bilateral, ás cales será aplicable o réxime xeral previsto no artigo 26.3 da Lei 9/2007 referida. Os importes elevaranse a doce mil euros (12.000 €) e a cento vinte mil trescentos euros (120.300 €), respectivamente, para a sección 04, servizo 10, Secretaría Xeral da Presidencia.
Artigo 53. Simplificación da acreditación do cumprimento das obrigas coa Administración pública da Comunidade Autónoma, coa Administración do Estado e coa Seguridade Social
De acordo co previsto no artigo 11 do Decreto 11/2009, do 8 de xaneiro, polo que se aproba o Regulamento da Lei de subvencións de Galicia, a obrigatoriedade de presentar a certificación que acredita o cumprimento das obrigas tributarias coa Seguridade Social e de non ter pendentes de pagar débedas coa Administración pública da Comunidade Autónoma, poderá ser substituída pola declaración responsable da persoa solicitante de estar ao día no cumprimento das obrigas tributarias ou fronte á Seguridade Social, e tamén de non ter pendente de pagar ningunha outra débeda coa Administración pública da Comunidade Autónoma, nos seguintes casos:
a) as subvencións ou as axudas que se concedan con cargo ao artigo 77 do orzamento de gastos, cando non superen por beneficiaria ou beneficiario e por axuda o importe de mil cincocentos euros (1.500 €);
b) as concedidas aos beneficiarios e ás beneficiarias para melloraren a condición de financiamento que se paguen a través das entidades financeiras correspondentes;
c) as axudas que se concedan para incentivar a contratación de seguros no sector agrario e acuícola, amparados no Plan de seguros agrarios combinados;
d) as axudas que se concedan con carácter de compensación ou de indemnización.
Artigo 54. Exoneración da obriga de constituír garantías para os beneficiarios e para as beneficiarias de axudas e de subvencións
De acordo co previsto no artigo 65.4 do Decreto 11/2009, do 8 de xaneiro, polo que se aproba o Regulamento da Lei de subvencións de Galicia, quedan exoneradas da constitución de garantía as universidades públicas e as entidades vinculadas ou dependentes delas.
Artigo 55. Pagamento das axudas e das subvencións
O pagamento, mediante aboamentos mensuais, das bolsas que se concedan a persoas físicas beneficiarias directas, destinadas expresamente a financiaren estudos e investigación en centros públicos ou privados, poderase efectuar de forma anticipada, con suxeición ao establecido no artigo 31.6 da Lei 9/2007, do 13 de xuño, de subvencións de Galicia.
Artigo 56. Préstamos concedidos con cargo aos orzamentos xerais da Comunidade Autónoma
Un. Sen prexuízo da análise de riscos, da competencia e da responsabilidade do centro xestor do gasto, será preceptivo e vinculante o informe da Consellería de Facenda e Administración Pública para conceder préstamos con cargo aos créditos do capítulo VIII dos orzamentos xerais da Comunidade Autónoma.
O informe citado terá por obxecto determinar o efecto que as condicións de concesión dos préstamos puideren ter sobre o cumprimento do obxectivo de estabilidade orzamentaria e, atendendo ás devanditas consideracións, determinará a procedencia da concesión das operacións propostas.
No suposto de préstamos que se vaian conceder a través de procedementos de concorrencia, o informe referido será emitido no momento anterior a aprobar a convocatoria.
Dous. As persoas beneficiarias dos préstamos deberán acreditar que se encontran ao corrente do pagamento das obrigas de reembolso de calquera outro préstamo concedido anteriormente con cargo aos orzamentos da Comunidade Autónoma.
Corresponde ao centro xestor do gasto comprobar o cumprimento destas condicións con anterioridade ao pagamento, exixindo, cando non se puider acreditar doutra maneira, unha declaración responsable da persoa beneficiaria ou unha certificación do órgano competente de este ser unha administración pública.
Tres. Mediante unha orde da Consellería de Facenda e Administración Pública poderanse ditar as instrucións que foren precisas para cumpriren esta disposición.
Artigo 57. Expedientes de dotación artística
Para aplicar o previsto no artigo 119 da Lei 5/2016, do 4 de maio, do patrimonio cultural de Galicia, a porcentaxe correspondente ao ano 2026 será do dous por cento, quedando excluídas da base de aplicación desta porcentaxe as obras por uns importes inferiores a cento vinte mil euros (120.000 €).
Artigo 58. Módulo económico de distribución de fondos públicos para a sustentación de centros concertados
Un. De acordo co establecido nos puntos 2 e 3 do artigo 117 da Lei orgánica 2/2006, do 3 de maio, de educación, o importe do módulo económico por unidade escolar, para os efectos de distribuír a contía global dos fondos públicos destinados a sustentar os centros concertados para o ano 2026, é o fixado no anexo IV desta lei.
Dous. As retribucións do persoal docente terán efectividade desde o 1 de xaneiro de 2026, sen prexuízo da data en que se asinen as táboas salariais para o 2026 do Convenio colectivo de empresas do ensino privado sustentadas total ou parcialmente con fondos públicos. A Administración autonómica poderá aceptar pagamentos á conta, logo da solicitude expresa e coincidente de todas as organizacións patronais e da consulta coas sindicais, ata o momento en que se produza o asinamento das táboas correspondentes, e considerarase que estes pagamentos á conta terán efecto desde o 1 de xaneiro de 2026.
As contías sinaladas para salarios de persoal docente, incluídas as cargas sociais, serán aboadas directamente pola administración, mediante o pagamento delegado, sen prexuízo da relación laboral entre o profesorado e o titular do respectivo centro. A distribución dos importes que integran os «Gastos variables» efectuarase de conformidade co establecido nas disposicións reguladoras do réxime de concertos.
A administración só aboará as categorías funcionais directivas de director ou directora e de xefa ou xefe de estudos do centro, e igualmente os trienios destas dúas categorías. Non aboará ningunha outra categoría funcional directiva, e singularmente as denominadas «xefaturas de departamento», aínda que iso figure recollido expresamente no convenio colectivo vixente. No ano 2026, a Administración autonómica tampouco subscribirá acordos nin ditará instrucións ou resolucións para aboar a paga extraordinaria por antigüidade na empresa prevista no Convenio colectivo de empresas do ensino privado sustentadas total ou parcialmente con fondos públicos.
Os compoñentes do módulo destinados a «Outros gastos» e a «Persoal complementario» terán efectos a partir do 1 de xaneiro de 2026.
As contías correspondentes ao módulo de «Outros gastos» aboaranse mensualmente, e os centros poderán xustificar a súa aplicación ao final do exercicio económico correspondente de forma conxunta para todas as ensinanzas concertadas do centro.
As contías correspondentes ao módulo de «Persoal complementario» tamén serán aboadas mensualmente, e os centros deberán xustificar estes importes ao final do exercicio económico e separadamente do módulo de «Outros gastos».
Tres. Os centros que impartan os catro cursos da educación secundaria obrigatoria serán dotados do financiamento dos servizos de orientación educativa. Esta dotación realizarase sobre a base de calcular o equivalente a unha xornada completa do ou da profesional adecuada para estas tarefas, en función do número de unidades de educación secundaria obrigatoria que teña concertadas o centro e ata un máximo de vinte e cinco horas por centro. Os custos da persoa orientadora, que se incluirán na nómina do pagamento delegado do centro, serán os correspondentes ao salario, aos gastos variables e ao complemento retributivo segundo o establecido nos módulos económicos por unidade escolar do primeiro e segundo cursos ou do terceiro e cuarto cursos de educación secundaria obrigatoria, respectivamente.
Catro. Facúltase o Consello da Xunta de Galicia para fixar as relacións profesor ou profesora por unidade concertada adecuadas para impartir o plan de estudos vixente en cada nivel obxecto do concerto, calculadas con base nas xornadas de profesor ou profesora con vinte e cinco horas semanais.
A administración non asumirá os incrementos retributivos, as reducións horarias ou calquera outra circunstancia que conduza a superar o previsto para cada centro nos correspondentes módulos económicos, consonte o establecido no anexo IV desta lei.
Cinco. A relación profesor ou profesora por unidade dos centros concertados poderá ser incrementada en función do número total de profesorado afectado polas medidas de recolocación que se viñesen adoptando ata o momento da entrada en vigor desta lei e que estean en pagamento delegado.
Artigo 59. Créditos asignados ás corporacións locais
O montante total dos créditos que se asignan ás corporacións locais nos estados de gastos que se detallan no artigo 2 desta lei, derivados da súa participación no Fondo de Cooperación Local e da subscrición de convenios e da concesión de subvencións, ascende a seiscentos vinte e un millóns oitocentos noventa mil vinte e oito euros (621.890.028 €), coa distribución funcional que figura no anexo V.
Artigo 60. Dotación e distribución do Fondo de Cooperación Local
Un. Consonte o indicado na disposición adicional quinta da Lei 14/2010, do 27 de decembro, de orzamentos xerais da Comunidade Autónoma de Galicia para o ano 2011, a porcentaxe de participación do Fondo de Cooperación Local na recadación líquida dos capítulos I, II e III do orzamento de ingresos da Administración xeral, homoxeneizados como se indica no parágrafo seguinte, queda establecida no 2,3200880 por cento para o exercicio de 2026.
O índice de evolución correspondente á recadación dos capítulos I, II e III do orzamento de ingresos, homoxeneizada coas variacións dos tipos impositivos estatais do imposto sobre o valor engadido e dos impostos especiais comunicadas polo Estado nese exercicio, é positivo con respecto á do ano 2011, que é a utilizada na determinación da porcentaxe de participación sinalada.
En consecuencia, no ano 2026 repartiranse dous fondos entre os concellos, coas seguintes porcentaxes de participación:
a) o 1,5489040 por cento corresponde ao fondo base;
b) o 0,7711840 por cento corresponde a un fondo transitorio.
Dous. O crédito orzamentario inicial destinado a pagar as entregas á conta correspondentes á participación das entidades locais nos tributos da Comunidade Autónoma ascende a cento setenta e sete millóns trescentos nove mil catrocentos cincuenta e cinco euros (177.309.455 €), dos cales cento dezaoito millóns trescentos setenta e dous mil oitocentos seis euros (118.372.806 €) corresponden ao fondo base e cincuenta e oito millóns novecentos trinta e seis mil seiscentos corenta e nove euros (58.936.649 €), ao fondo transitorio.
Tres. A consignación dos recursos do Fondo de Cooperación Local entre os concellos, que é regulada nos seguintes puntos, terá carácter provisional ata a regularización dimanante da repartición definitiva, após aprobar a nova lei de Administración local de Galicia. Esta repartición definitiva deberase formalizar mediante o acordo da Subcomisión Permanente do Réxime Económico e Financeiro da Comisión Galega de Cooperación Local.
Catro. Con anterioridade á repartición do fondo base, deducirase un importe de seiscentos mil euros (600.000 €) anuais,  que se destinará aos gastos de mantemento propios da Federación Galega de Municipios e Provincias.
Transitoriamente, os pagamentos á conta do fondo base que reciban os concellos serán realizados cos mesmos importes que os recibidos no ano 2025.
Cinco. Na medida en que a súa execución debe comezar ao inicio do exercicio, adicionalmente e con cargo ao fondo transitorio, asígnanse estas dúas partidas:
a) Unha partida para os concellos que realicen investimentos en infraestruturas municipais que supuxeren un desenvolvemento estratéxico do punto de vista económico, social ou territorial do concello: 10.000.000 euros. A distribución do importe mencionado será realizada en función dos criterios aprobados pola consellaría competente na materia de administración local, mediante unha orde.
b) Outra partida para os concellos integrados no Plan de retirada sistemática de tartagueiros ou niños do tártago negro de patas amarelas (Vespa velutina nigrithorax): 1.200.000 euros;
Neste suposto, a Administración autonómica poderá optar, consonte o acordado coa Federación Galega de Municipios e Provincias, por asumir directamente a xestión da actuación. Á dotación antes expresada e precisa para o seu financiamento adscribiranse as correspondentes aplicacións do orzamento de gastos das consellarías competentes, polo que non se precisará a súa repartición entre os concellos.
Seis. Para determinar a liquidación definitiva do ano 2024, tomarase a recadación líquida dos capítulos I, II e III do orzamento de ingresos da Administración xeral, homoxeneizada coas variacións dos tipos impositivos do imposto sobre o valor engadido e dos impostos especiais comunicadas polo Estado como definitivas para ese exercicio.
No que atinxe o fondo base, a distribución desta liquidación definitiva será realizada aplicando a cada concello o coeficiente de repartición e as regras de distribución que lle corresponderon na entrega á conta do exercicio que se liquida.
No caso do fondo adicional, a diferenza entre a liquidación definitiva e o importe das entregas á conta efectuadas será distribuída entre os concellos con poboación de dereito inferior a quince mil habitantes, consonte os criterios establecidos para estes concellos no artigo 59.cinco da Lei 9/2023, do 28 de decembro, de orzamentos xerais da Comunidade Autónoma de Galicia para o ano 2024.
Artigo 61. Transferencias derivadas de convenios ou de subvencións
As transferencias ás entidades locais de Galicia derivadas da subscrición de convenios ou da concesión de subvencións, que figuran recollidas nos diferentes programas dos estados de gastos que se detallan no artigo 2 desta lei, ascenden a catrocentos trinta e un millóns cincocentos setenta e cinco mil novecentos trece euros (431.575.913 €), coa distribución funcional que figura no anexo VI.
Artigo 62. Criterios de afectación de determinados tributos
Un. A totalidade dos ingresos previstos polo imposto sobre o dano ambiental causado por determinados usos e aproveitamentos da auga encorada, establecido pola Lei 15/2008, do 19 de decembro, financiará as actuacións comprendidas nos programas 541B, 541D e 551B, en concreto os gastos de investimento destinados a sanear, a protexer e a mellorar o medio natural, ben como a realización de transferencias para levar a cabo obras e servizos hidráulicos.
Dous. A metade da dotación anual, que cos recursos do canon eólico corresponde ao Fondo de Compensación Ambiental, establecido pola Lei 8/2009, do 22 de decembro, financiará os gastos de investimento e de persoal consignados nos programas 541B, 541D, 551B, 541E e 732A.
Disposición adicional primeira. Información ao Parlamento
Un. A Consellería de Facenda e Administración Pública facilitará mensualmente á Comisión de Economía, Facenda e Orzamentos do Parlamento, nun soporte informático apto para tratar os datos, a información referida ás seguintes actuacións:
a) as ampliacións de crédito realizadas para atender o pagamento de obrigas derivadas de crebas de operacións de crédito avaladas pola Comunidade Autónoma;
b) as operacións de endebedamento por un prazo superior a un ano, formalizadas pola Comunidade Autónoma, polos seus organismos autónomos, polas axencias públicas autonómicas ou polas entidades instrumentais restantes do sector público autonómico, conforme as autorizacións contidas nesta lei;
c) os avais amortizados, os pagamentos efectuados por falidos, os importes recuperados e o risco acumulado, tanto no que respecta aos avais concedidos pola Comunidade Autónoma como aos concedidos polas entidades instrumentais do sector público autonómico, tales como o Instituto Galego de Promoción Económica, Xesgalicia ou Sodiga;
d) a enumeración nominal e individualizada das concesións de subvencións ou de axudas autorizadas polo Consello da Xunta de Galicia a que se refire o artigo 26.3 da Lei 9/2007, do 13 de xuño, de subvencións de Galicia.
Dous. A Consellería de Facenda e Administración Pública facilitará trimestralmente á Comisión de Economía, Facenda e Orzamentos do Parlamento, nun soporte informático apto para tratar os datos, a información referida á seguinte actuación:
a) as autorizacións de revisións de prezos en concertos ou en convenios que superen o incremento do índice de prezos ao consumo.
Tres. A Consellería de Facenda e Administración Pública comunicará á Comisión de Economía, Facenda e Orzamentos do Parlamento, nun prazo de dez días naturais:
a) a realización das adaptacións técnicas dos orzamentos autorizadas, consonte o previsto na alínea r) do artigo 5 desta lei;
b) as modificacións efectuadas, conforme o indicado no artigo 9;
c) os orzamentos dos organismos autónomos, das axencias públicas autonómicas, das entidades públicas empresariais e das sociedades mercantís públicas autonómicas que puideren entrar en funcionamento ao longo do ano 2026.
Catro. A Sociedade Pública de Investimentos de Galicia, S. A., comunicará mensualmente á Comisión de Economía, Facenda e Orzamentos do Parlamento os plans económico-financeiros que subscribise no desenvolvemento da súa actividade.
Disposición adicional segunda. Orzamento inicial das axencias públicas autonómicas e requisitos de creación
Un. Para as axencias públicas que se puideren constituír ata o 31 de decembro do ano 2026 e que asuman funcións doutros centros directivos, organismos ou entidades, o Consello da Xunta de Galicia, por proposta da persoa titular da Consellería de Facenda e Administración Pública e por iniciativa da consellaría de que dependa a axencia pública, establecerá as dotacións do seu orzamento inicial, que se deberán remitir ao Parlamento de Galicia para o seu coñecemento.
O orzamento será financiado mediante a minoración dos créditos que teña atribuídos o centro, o organismo ou a entidade cuxas funcións asuma, sen que supoña un incremento do gasto público, e terá a vinculación orzamentaria establecida para as axencias na normativa vixente na materia de réxime financeiro e orzamentario de Galicia.
Dous. Con todo, cando a axencia que se constitúa asuma na súa totalidade funcións dun organismo autónomo, procederase a adaptar o orzamento do organismo ao previsto para as axencias na normativa vixente na materia de réxime financeiro e orzamentario de Galicia, de acordo co seguinte:
a) a vinculación do orzamento a partir da entrada en vigor do estatuto da axencia será a prevista para as axencias na normativa vixente na materia de réxime financeiro e orzamentario de Galicia;
b) para incorporar ao orzamento do organismo os recursos e as dotacións correspondentes ás operacións comerciais que, se é o caso, realice, tramitarase un expediente de modificación orzamentaria, que autorizará a persoa titular da Consellería de Facenda e Administración Pública, manténdose o equilibrio orzamentario.
Tres. No caso de que polas datas de aprobación dos estatutos, ou por calquera outra circunstancia que dificulte aplicar o disposto nos puntos anteriores, se considere procedente non alterar durante o ano 2026 a estrutura e o réxime orzamentario dos centros ou dos organismos afectados, esta circunstancia farase constar no decreto polo que se aprobe o estatuto correspondente.
Disposición adicional terceira. Autorización de orzamentos en entidades instrumentais de nova creación
Autorízase o Consello da Xunta de Galicia, por proposta da Consellería de Facenda e Administración Pública, a aprobar os orzamentos de explotación e de capital das entidades públicas instrumentais, con orzamento estimativo, que se constituíren ou que entraren en funcionamento ao longo do ano 2026. Estes orzamentos deberanse remitir ao Parlamento de Galicia.
Disposición adicional cuarta. Adecuación dos estados financeiros das entidades instrumentais
Os órganos de goberno das entidades públicas empresariais, das sociedades mercantís públicas autonómicas, das fundacións do sector público autonómico e das demais entidades con orzamento estimativo incluídas no ámbito de aplicación desta lei deberán adecuar os orzamentos de explotación e de capital e os demais estados financeiros ás transferencias de financiamento consignadas nos estados de gastos desta lei, no prazo dun mes desde a entrada en vigor desta norma.
Disposición adicional quinta. Remisión e control da información económico-financeira
Un. Todas as entidades pertencentes ao sector público autonómico, segundo a definición que realiza a Lei 16/2010, do 17 de decembro, de organización e funcionamento da Administración xeral e do sector público autonómico de Galicia, e mais todas as entidades clasificadas como «administracións públicas», conforme a definición que realiza o Sistema europeo de contas estatais e rexionais (SEC2010), están obrigadas a remitir á Intervención Xeral da Comunidade Autónoma a información prevista na Lei orgánica 2/2012, do 27 de abril, de estabilidade orzamentaria e sustentabilidade financeira, así como na súa normativa de desenvolvemento, nos termos e nos prazos que lles sexan requiridos por esta.
As entidades non incluídas no parágrafo anterior, calquera que for a súa forma e natureza xurídica, que tiveren a súa sede na Comunidade Autónoma de Galicia, están obrigadas a remitir á Intervención Xeral da Comunidade Autónoma a información que esta lles requira para os efectos de analizar a súa posible clasificación como «administración pública», segundo os criterios fixados no Sistema europeo de contas estatais e rexionais (SEC2010).
Dous. Para os efectos de garantir a exactitude e a coordinación da información económico-financeira subministrada pola Administración xeral e polos organismos autónomos, a Intervención Xeral da Comunidade Autónoma verificará, mediante técnicas de auditoría, que os datos e a información con transcendencia económica proporcionados polos órganos xestores, como soporte da información contable, reflictan razoablemente as operacións derivadas da súa actividade. A Intervención Xeral da Comunidade Autónoma establecerá o procedemento, o alcance e a periodicidade das actuacións que se deban desenvolver.
As auditorías das contas anuais das axencias públicas autonómicas e dos consorcios adscritos á Comunidade Autónoma serán realizadas pola Intervención Xeral da Comunidade Autónoma, de conformidade co procedemento previsto no título V do texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro.
Para executar as auditorías de contas anuais, a Intervención Xeral da Comunidade Autónoma poderá solicitar, no caso de insuficiencia de medios propios dispoñibles, a colaboración de empresas privadas de auditoría, que deberán axustarse ás normas e ás instrucións que determine aquela. A contratación da colaboración nos traballos de auditoría de contas anuais das axencias e dos consorcios que en cada caso se sinale será realizada pola Consellería de Facenda e Administración Pública.
Toda a contratación de empresas privadas de auditoría, no ámbito sinalado anteriormente, deberá ir precedida, con carácter anual, dunha orde da Consellería de Facenda e Administración Pública, na cal se especificará a insuficiencia dos servizos da Intervención Xeral da Comunidade Autónoma que xustifique a contratación.
As auditoras e os auditores que sexan contratados non poderán selo mediante contratacións sucesivas para a realización de traballos sobre unha mesma entidade por máis de dez anos. Posteriormente, non poderán ser contratados de novo ata transcorridos dous anos desde que finalizase o período anterior. Após transcorrer cinco anos desde o contrato inicial, será obrigatoria para as sociedades de auditoría ou os auditores ou as auditoras contratados a rotación dos auditores ou das auditoras responsables principais dos traballos contratados, que non poderán intervir na realización de traballos sobre a entidade ata que transcorran tres anos desde que finalizase o período de cinco anos antes referido, no caso de seguir vixente o período máximo de contratación.
As sociedades de auditoría ou as auditoras e os auditores de contas individuais concorrentes en relación con cada traballo para adxudicar non poderán ser contratados cando, no ano anterior a aquel en que van desenvolver o seu traballo ou nese mesmo ano, realizasen ou realicen outros traballos para a entidade, sobre áreas ou materias respecto das cales se deba pronunciar o auditor ou a auditora no seu informe.
No exercicio das súas funcións de control, a Intervención Xeral da Comunidade Autónoma poderá acceder aos papeis de traballo que servisen de base aos informes de auditoría de contas do sector público da Comunidade Autónoma realizados por auditores e auditoras privados.
Disposición adicional sexta. Porcentaxes de gastos xerais de estrutura de contrato de obra
Segundo a previsión establecida no artigo 131.1 do Regulamento xeral da Lei de contratos das administracións públicas, aprobado polo Real decreto 1098/2001, do 12 de outubro, determínase, con carácter uniforme para todos os contratos de obra que concerten os órganos de contratación da Administración xeral da Comunidade Autónoma e do seu sector público, a seguinte distribución dos gastos xerais de estrutura que sobre eles inciden:
a) o trece por cento en concepto de gastos xerais da empresa, de gastos financeiros, de cargas fiscais (imposto sobre o valor engadido excluído), de taxas da administración, que inciden sobre o custo das obras, e dos demais derivados das obrigas do contrato;
b) o seis por cento en concepto de beneficio industrial da persoa contratista.
Disposición adicional sétima. Alleamento de solo residencial por parte do Instituto Galego da Vivenda e Solo
Autorízase o Instituto Galego da Vivenda e Solo, nos supostos de alleamento de terreos destinados a crear solo residencial, así como de parcelas ou de polígonos residenciais terminados, que se realice a favor das entidades instrumentais con participación maioritaria do citado organismo, para que o alleamento se poida efectuar con pagamento adiado non superior a quince anos e sen repercusión de xuros.
Disposición adicional oitava. Adaptación do título II desta lei ao establecido na normativa básica estatal
Un. A consellaría competente na materia de facenda levará a cabo as xestións necesarias para facer efectivos os aumentos retributivos, no seu límite máximo, habilitados pola normativa básica estatal, como máximo, no mes seguinte, que se contará desde a publicación no Boletín Oficial del Estado (BOE) que faculte para os implantar.
Dous. A aplicación do disposto no artigo 12 desta lei en relación coa oferta pública de emprego ou con outro instrumento semellante de xestión da provisión de necesidades de persoal será efectiva no momento en que entre en vigor a normativa básica correspondente do Estado.
Disposición adicional novena. Retribucións dos consellos de administración
No ano 2026, as retribucións dos consellos de administración das sociedades mercantís públicas ou das entidades públicas empresariais non experimentarán incremento ningún respecto das vixentes no 31 de decembro de 2025.
As retribucións dos membros do Consello de Administración da Corporación de Servizos Audiovisuais de Galicia, S. A., deberanse axustar ao establecido no Acordo do Consello da Xunta de Galicia do 21 de xaneiro de 2016.
Disposición adicional décima. Modificación dos cadros de persoal do Servizo Galego de Saúde
Corresponde ao Servizo Galego de Saúde autorizar as modificacións, dentro de cada centro de xestión, dos cadros de persoal estatutario, de persoal MIR / EIR (persoal médico e enfermeiro interno residente en formación) e de calquera outro tipo de persoal de institucións sanitarias dependentes do organismo non incluído nas relacións de postos de traballo, sempre que a modificación acordada non supuxer un incremento dos créditos do artigo correspondente do centro referido.
En idénticas condicións, corresponde ao Servizo Galego de Saúde autorizar a modificación prevista no parágrafo anterior dos cadros de persoal funcionario sanitario pertencentes ás clases de médicas e médicos, de practicantes e de comadroas e comadróns titulares.
En calquera caso, darase conta á Consellería de Facenda e Administración Pública logo de se tramitar a modificación correspondente, e deberán ser respectados os dereitos laborais do persoal afectado.
Disposición adicional décimo primeira. Medidas en relación co V Convenio colectivo único para o persoal laboral da Xunta de Galicia e co Acordo polo que se establecen as condicións especiais de traballo do persoal do Servizo de Prevención e Defensa contra os Incendios Forestais da Xunta de Galicia
Durante o ano 2026 quedará suspendida a aplicación do artigo 19 do V Convenio colectivo único para o persoal laboral da Xunta de Galicia. Ademais, durante as épocas de perigo baixo, quedará suspendido o primeiro parágrafo do punto 3.3.8 do Acordo polo que se establecen as condicións especiais de traballo do persoal do Servizo de Prevención e Defensa contra os Incendios Forestais (SPDCIF) da Xunta de Galicia.
Disposición adicional décimo segunda. Centros concertados
Un. No ámbito do ensino privado concertado mantense a suspensión do Acordo do 24 de abril de 2008, do Consello da Xunta de Galicia, polo que se autoriza o asinamento do acordo entre a Consellería de Educación e Ordenación Universitaria, as organizacións patronais e as organizacións sindicais do ensino privado concertado da Comunidade Autónoma de Galicia, sobre condicións laborais e a calidade do ensino, publicado mediante a Resolución do 15 de maio de 2008, no relativo ao establecido na súa cláusula terceira sobre o incremento interanual do dous por cento no complemento retributivo da Comunidade Autónoma e o incremento de corenta e cinco euros (45 €) brutos mensuais para todo o profesorado en pagamento delegado e xornada completa.
Dous. No caso dos centros concertados, se se aprobar algún incremento nas contías dos módulos estatais de distribución de fondos públicos para a súa sustentación, aplicarase a mesma variación porcentual aos módulos fixados no anexo IV da lei.
Disposición adicional décimo terceira. Prestacións extraordinarias para persoas beneficiarias de pensións e de subsidios non-contributivos
No ano 2026, as persoas beneficiarias de pensións de xubilación e de invalidez na súa modalidade non-contributiva, de pensións do Fondo de Asistencia Social e do subsidio de garantía de ingresos mínimos terán dereito a percibir unha prestación única non superior a douscentos vinte con cincuenta euros (220,50 €), nas condicións que estableza o Consello da Xunta de Galicia por proposta da consellaría con competencias na materia de benestar social.
Disposición adicional décimo cuarta. Prestación de axuda económica a través da Tarxeta Benvida para as familias en que se vaia producir ou xa se producise un nacemento e para aquelas en que se producise unha adopción, un acollemento familiar ou unha garda con fins adoptivos no ano 2026
As familias en que, no ano 2026, se vaia producir ou xa se producise un nacemento e aquelas en que se producirá unha adopción, un acollemento familiar ou unha garda con fins adoptivos, terán dereito a percibir unha axuda económica nas condicións que estableza a consellaría con competencias na materia de benestar social. No caso de adopción, de acollemento familiar ou de garda con fins adoptivos, o dereito á percepción da axuda producirase desde o mes en que se emita a resolución administrativa ou xudicial.
Para as familias que residan no rural e para as que teñan a terceira filla ou o terceiro fillo e sucesivos, a axuda será incrementada nas condicións que estableza a consellaría con competencia na materia de benestar social.
Disposición adicional décimo quinta. Fondo de garantía de limpeza de faixas secundarias
Créase o Fondo de garantía de limpeza de faixas secundarias coa finalidade de corrixir os desequilibrios de tesouraría que se puideren orixinar no sector público autonómico como consecuencia das actuacións desenvolvidas pola empresa publica Servizos Agrarios Galegos, S.A. (Seaga), no marco do sistema público de xestión da biomasa nos terreos rústicos nas redes de faixas secundarias.
Este fondo dótase, inicialmente, con cargo ao capítulo VIII dos orzamentos xerais da Comunidade Autónoma de Galicia para o ano 2026, por un importe de dez millóns de euros (10.000.000 €).
As disposicións deste fondo realizaranse en función dos créditos de dereito público a que se refire o artigo 22.10 da Lei 3/2007, do 9 de abril, de prevención e defensa contra os incendios forestais de Galicia, liquidados e notificados á persoa responsable.
A xestión recadatoria destes créditos de dereito publico será realizada pola Axencia Tributaria de Galicia (Atriga).
As disposicións deste fondo teñen carácter de anticipo. Seaga deberá cancelar o anticipo recibido a medida que a Atriga transfira a Seaga os ingresos procedentes da xestión recadatoria realizada tras deducir os custos de xestión. A Consellería de Facenda e Administración Pública, Seaga e a Atriga poderán acordar que os ingresos recadados pola Atriga sexan ingresados directamente nas contas operativas do Tesouro da Xunta de Galicia, após deducir os custos de xestión, para seren aplicados á cancelación do anticipo.
Disposición adicional décimo sexta. Habilitación para efectuar modificacións orzamentarias
Autorízase a Consellería de Facenda e Administración Pública:
a) Para efectuar as modificacións precisas co fin de adaptar as partidas orzamentarias financiadas cos fondos do Mecanismo de recuperación e resiliencia (MRR) á natureza das actuacións de gasto que finalmente se recollan nos proxectos do programa operativo ou en conferencia sectorial.
b) Para realizar as retencións de crédito que sexan precisas nas diferentes seccións orzamentarias e para transferir o seu importe ao programa 621B, «Imprevistos e funcións non clasificadas», para o caso de novos episodios de emerxencia sanitaria.
c) Para calcular o límite de compromisos de gasto para exercicios futuros a que se refire o punto 3 do artigo 58 do texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro, deberase diferenciar, para cada expediente de gasto, os compromisos que se prevexan asumir coa modalidade do Mecanismo de recuperación e resiliencia (MRR) do resto de modalidades de financiamento, polo que as porcentaxes previstas se aplicarán, respectivamente, para cada unha das anualidades sobre o crédito inicial financiado coa modalidade do MRR e o financiado co resto de modalidades, coa finalidade de determinar se é necesaria a autorización prevista no punto 6 do artigo 58 do texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro.
d) Para autorizar a incorporación dos remanentes de crédito do programa 621B da sección 23 ao Mecanismo de garantía de investimentos públicos.
Disposición adicional décimo sétima. Contía das axudas directas destinadas a paliar a pobreza enerxética en persoas consumidoras vulnerables severas en risco de exclusión social
De acordo co disposto no artigo 15 da Lei 7/2017, do 14 de decembro, de medidas da eficiencia enerxética e garantía de accesibilidade á enerxía eléctrica, no cal se crea un programa de concesión de axudas directas destinadas a paliar a pobreza enerxética en persoas consumidoras vulnerables severas en risco de exclusión social, para o ano 2026 a contía da axuda por persoa beneficiaria será de ata catrocentos cincuenta euros (450 €) e de ata seiscentos setenta e cinco euros (675 €) no caso das familias numerosas.
Disposición transitoria primeira. Adecuación das entidades públicas instrumentais
O disposto nesta lei para as entidades incluídas no punto cinco da disposición transitoria terceira da Lei 16/2010, do 17 de decembro, de organización e funcionamento da Administración xeral e do sector público autonómico de Galicia, aplicarase ás axencias públicas autonómicas que resulten de adaptaren as súas normas estatutarias de organización e de funcionamento.
Disposición transitoria segunda. Dotación do fondo de continxencia
A dotación do fondo de continxencia de execución orzamentaria a que se refire o artigo 55.bis do texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro, co fin de garantir un mellor financiamento das liñas prioritarias de actuación para o ano 2026, fíxase en dezaseis millóns oitocentos trinta e nove mil trescentos setenta euros (16.839.370 €) e poderase empregar para financiar necesidades inadiables non previstas no orzamento inicial en calquera capítulo do orzamento consolidado.
Disposición transitoria terceira. Mecanismo de garantía de investimentos públicos
O Mecanismo de garantía de investimentos públicos, creado pola disposición transitoria terceira da Lei 17/2021, do 27 de decembro, de orzamentos xerais da Comunidade Autónoma de Galicia para o ano 2022, como un instrumento orzamentario que achega financiamento para garantir a execución normal dos investimentos planificados no orzamento plurianual, mantense para o ano 2026, co obxecto de facilitar o encaixe das posibles reprogramacións por execución ou por necesidades de cofinanciamentos adicionais. Para o ano 2026, estará dotado coa incorporación dos saldos do crédito orzamentario na sección 23 e sempre estará suxeito ao cumprimento das regras fiscais vixentes en cada momento.
Disposición derradeira primeira. Desenvolvemento da lei
Facúltase a Xunta de Galicia para ditar as disposicións necesarias para desenvolver e executar canto se prevé nesta lei.
Disposición derradeira segunda. Vixencia
As disposicións desta lei terán vixencia exclusiva para o ano 2026.
Disposición derradeira terceira. Entrada en vigor
Esta lei entrará en vigor o 1 de xaneiro de 2026.
Santiago de Compostela, vinte e tres de decembro de dous mil vinte e cinco
Artigo 3. Un
Artigo 3. Dous
Artigo 3. Tres
Artigo 3. Catro
Artigo 3. Cinco
Artigo 5.e)
Distribución de taxas e de prezos (euros)
Artigo 58
Conforme o disposto neste artigo, os importes anuais e a desagregación dos módulos económicos por unidade escolar nos centros concertados dos distintos niveis e modalidades educativas quedan establecidos con efectos do 1 de xaneiro, e ata o 31 de decembro de 2026, da seguinte maneira:
Artigo 59
Artigo 61
CONVENIOS E SUBVENCIÓNS CON ENTIDADES LOCAIS
121A – DIRECCIÓN E SERVIZOS XERAIS DA ADMINISTRACIÓN XERAL E PERIFÉRICA DA XUNTA DE GALICIA
1.877.421
05.01.121A.760.0
PROXECTOS DE DESENVOLVEMENTO DOS ENTES LOCAIS
1.877.421
122B – FORMACIÓN E PERFECCIONAMENTO DO PERSOAL DA ADMINISTRACIÓN DA COMUNIDADE AUTÓNOMA
513.418
10.81.122B.460.1
SUBVENCIÓNS A CORPORACIÓNS LOCAIS PARA FORMACIÓN
513.418
131A – ADMINISTRACIÓN DE XUSTIZA
815.908
05.03.131A.461.0
SUBVENCIÓN PARA OS GASTOS DE FUNCIONAMENTO DOS XULGADOS DE PAZ
620.908
05.03.131A.461.1
AXUDAS A CORPORACIÓNS LOCAIS PARA AS SECRETARÍAS DE XULGADOS DE PAZ
195.000
141A – ADMINISTRACIÓN LOCAL
20.827.174
05.04.141A.460.0
AXUDAS PARA CONTRATAR AUXILIARES DE POLICÍA LOCAL
145.000
05.04.141A.461.0
ACTUACIÓNS GLOBAIS DESTINADAS A CONSERVAR, A REPOR, E A RESTAURAR O AMBIENTE
3.782.587
05.04.141A.461.0
OUTRAS ACTUACIÓNS ESPECÍFICAS DE PROTECCIÓN DO AMBIENTE
400.000
05.04.141A.461.1
FONDO DE COMPENSACIÓN AMBIENTAL. CONVENIOS PARA GRUPOS DE EMERXENCIA
855.000
05.04.141A.760.2
CREACIÓN, MELLORA E AMPLIACIÓN DE SERVIZOS LOCAIS BÁSICOS
3.500.000
05.04.141A.760.3
PLAN DE DESENVOLVEMENTO LOCAL
3.700.000
05.04.141A.760.4
BANCO MUNICIPAL DE MAQUINARIA
1.087.500
05.04.141A.761.0
ACTUACIÓNS GLOBAIS DESTINADAS A CONSERVAR, A REPOR E A RESTAURAR O AMBIENTE
4.157.087
05.04.141A.761.1
OUTRAS ACTUACIÓNS ESPECÍFICAS DE PROTECCIÓN DO AMBIENTE
600.000
05.04.141A.761.25
AXUDAS POLOS INCENDIOS DE AGOSTO DE 2025
2.600.000
151A – FOMENTO DA LINGUA GALEGA
350.000
13.02.151A.460.0
TRANSFERENCIAS CORRENTES A CORPORACIÓNS LOCAIS
350.000
212A – PROTECCIÓN CIVIL E SEGURIDADE DA COMUNIDADE AUTÓNOMA
3.139.000
05.06.212A.460.1
SUBVENCIÓNS Á FEGAMP PARA O FUNCIONAMENTO DOS GES
609.000
05.06.212A.460.2
CORPORACIÓNS LOCAIS. SUBVENCIÓNS PARA SOCORRISMO
1.500.000
05.06.212A.460.3
SUBVENCIÓNS ÁS CORPORACIÓNS LOCAIS PARA ELABORAR PLANS DE PROTECCIÓN CIVIL E EMERXENCIAS
330.000
05.06.212A.760.0
PARQUE DE BOMBEIROS DE SANTIAGO DE COMPOSTELA
700.000
312B – PROGRAMAS DE PRESTACIÓNS ÁS FAMILIAS E Á INFANCIA
8.505.971
08.02.312B.460.01
PROGRAMA MUNICIPAL DE ATENCIÓN Á PRIMEIRA INFANCIA PARA A CONCILIACIÓN
3.460.000
08.02.312B.460.01
PROGRAMA DE GRATUIDADE EN ESCOLAS INFANTÍS DE 0 A 3 ANOS
5.045.971
312C – SERVIZOS SOCIAIS RELATIVOS ÁS MIGRACIÓNS
500.000
08.03.312C.460.0
ACTUACIÓNS DE INCLUSIÓN SOCIOLABORAL FSE+
500.000
312D – PROGRAMA DE ATENCIÓN Á DEPENDENCIA
148.079.348
08.05.312D.460.0
PROGRAMA DE ATENCIÓN Á DEPENDENCIA
148.079.348
312E – PROMOCIÓN DA AUTONOMÍA PERSOAL E PREVENCIÓN DA DEPENDENCIA PARA PERSOAS CON
DISCAPACIDADE E PARA AS PERSOAS MAIORES
8.913.315
08.04.312E.460.01
SERVIZOS E RECURSOS DESTINADOS A CONCELLOS
1.000.001
08.04.312E.460.1
SERVIZOS E RECURSOS DESTINADOS A CONCELLOS
7.010.583
08.05.312E.460.0
TRANSFERENCIAS NA MATERIA DE SERVIZOS SOCIAIS
729.231
08.05.312E.460.0
CONVENIOS PARA AS ACTUACIÓNS NA PREVENCIÓN DA DEPENDENCIA
173.500
312F – PROGRAMAS DE SOLIDARIEDADE
110.000
13.05.312F.460.0
ACTUACIÓNS DE FOMENTO DO VOLUNTARIADO
110.000
312G – APOIO Á CONCILIACIÓN DA VIDA LABORAL E PERSOAL E OUTROS SERVIZOS DE PROTECCIÓN SOCIAL
6.800.000
08.07.312G.460.1
PLAN CORRESPONSABLES
6.800.000
313A – SERVIZOS Á XUVENTUDE
301.667
13.05.313A.460.0
ESTADAS FORMATIVAS FSE+
301.667
313B – ACCIÓNS PARA A IGUALDADE, A PROTECCIÓN E A PROMOCIÓN DA MULLER
6.074.840
08.07.313B.460.0
ACCIÓNS DE PROMOCIÓN DA IGUALDADE E DE PREVENCIÓN DA VIOLENCIA PARA
DESENVOLVEREN AS ENTIDADES LOCAIS
4.674.840
08.07.313B.460.0
PREVENCIÓN DA VIOLENCIA DE XÉNERO PARA DESENVOLVEREN AS ENTIDADES LOCAIS
650.000
08.07.313B.460.0
PROMOCIÓN DA IGUALDADE E PREVENCIÓN DA VIOLENCIA DE XÉNERO
750.000
313C – SERVIZOS SOCIAIS COMUNITARIOS
22.138.538
08.03.313C.460.0
PROGRAMA PARA O REFORZAMENTO DOS EQUIPOS DE ATENCIÓN Á INFANCIA E Á FAMILIA DOS SERVIZOS SOCIAIS DE ATENCIÓN PRIMARIA
3.122.000
08.03.313C.460.1
ACTUACIÓNS DE INCLUSIÓN SOCIOLABORAL FSE+
680.000
08.03.313C.460.2
PLAN CONCERTADO DE PRESTACIÓNS SOCIAIS BÁSICAS
14.843.426
08.03.313C.460.2
ACTUACIÓNS DE INCLUSIÓN SOCIOLABORAL FSE+
2.830.000
08.05.313C.460.0
SERVIZOS SOCIOCOMUNITARIOS
663.112
313D – PROTECCIÓN E APOIO ÁS MULLERES QUE SOFREN VIOLENCIA DE XÉNERO
2.649.850
08.06.313D.460.0
DESENVOLVEMENTO DA LEI INTEGRAL CONTRA A VIOLENCIA DE XÉNERO – CENTROS
DE ACOLLEMENTO
149.850
08.06.313D.460.1
PACTO DE ESTADO CONTRA A VIOLENCIA DE XÉNERO
2.500.000
322A – MELLORA E FOMENTO DA EMPREGABILIDADE
48.046.679
14.03.322A.460.2
ESCOLAS OBRADOIRO, OBRADOIROS DE EMPREGO E UNIDADE DE PROMOCIÓN
E DESENVOLVEMENTO (UPD)
34.209.845
14.03.322A.460.2
FORMACIÓN E APRENDIZAXE EN PROGRAMAS DUAIS DE EMPREGO DO SISTEMA NACIONAL DE GARANTÍA XUVENIL (SNGX)
6.614.584
14.03.322A.460.3
PROGRAMAS INTEGRADOS PARA O EMPREGO
4.000.000
14.03.322A.460.4
INFORMACIÓN, ORIENTACIÓN E PROCURA DE EMPREGO
3.222.250
322C – PROMOCIÓN DO EMPREGO, DO EMPREGO AUTÓNOMO E DO MERCADO DE TRABALLO INCLUSIVO
25.200.000
14.02.322C.460.01
INCENTIVOS Á CONTRATACIÓN DE MOZAS E DE MOZOS DO SISTEMA NACIONAL
DE GARANTÍA XUVENIL( SNGX)
3.000.000
14.02.322C.460.1
AXENTES DE EMPREGO E DESENVOLVEMENTO LOCAL
2.200.000
14.02.322C.460.5
FOMENTO DO EMPREGO NO MEDIO RURAL (APROL RURAL)
20.000.000
323A – FORMACIÓN PROFESIONAL PARA PERSOAS DESEMPREGADAS
2.890.963
14.03.323A.460.1
FORMACIÓN CERTIFICABLE PARA PERSOAS DESEMPREGADAS
2.890.963
324C – PROMOCIÓN DA ECONOMÍA SOCIAL
165.399
14.04.324C.460.0
REDE EUSUMO
65.399
14.04.324C.460.1
PROMOCIÓN DA ECONOMÍA SOCIAL SUSTENTABLE
100.000
412B – ATENCIÓN PRIMARIA
6.009.171
12.80.412B.760.0
REFORMA DE CENTROS DE SAÚDE DE TITULARIDADE MUNICIPAL
600.000
12.80.412B.760.0
CONVENIO PARA O CENTRO DE SAÚDE SANTA LUCÍA (A CORUÑA)
4.409.171
12.80.412B.760.0
CONVENIOS PARA CONCELLOS
1.000.000
413A – PROTECCIÓN E PROMOCIÓN DA SAÚDE PÚBLICA
1.285.314
12.02.413A.460.1
PROGRAMA DE PREVENCIÓN DE DROGAS
785.314
12.80.413A.460.0
CONVENIOS PARA UNIDADES DE CONDUTAS ADICTIVAS
500.000
422A – EDUCACIÓN INFANTIL, PRIMARIA E EDUCACIÓN SECUNDARIA OBRIGATORIA
600.000
07.01.422A.760.0
CONVENIOS PARA MELLORAR AS INFRAESTRUTURAS EDUCATIVAS
600.000
422E – ENSINANZAS ARTÍSTICAS
100.000
07.04.422E.460.0
SUBVENCIÓNS ÁS ESCOLAS E AOS CONSERVATORIOS DE MÚSICA
100.000
422M – ENSINO SECUNDARIO, FORMACIÓN PROFESIONAL E OUTRAS ENSINANZAS
597.023
07.05.422M.460.0
CENTROS H.PROV.PRÍNCIPE FELIPE E COLEXIO CALVO SOTELO
106.926
07.05.422M.460.0
CONVENIO COA DEPUTACIÓN DA CORUÑA PARA O CENTRO RAFAEL PUGA RAMÓN
490.097
423A – SERVIZOS E AXUDAS COMPLEMENTARIAS DO ENSINO
1.445.296
07.01.423A.460.0
TRANSPORTE E COMEDORES ESCOLARES
750.000
07.01.423A.460.1
TRANSPORTE E COMEDORES ESCOLARES
695.296
431A – DIRECCIÓN E SERVIZOS XERAIS DE CULTURA
550.000
13.01.431A.760.0
CONVENIOS PARA MELLORAR INFRAESTRUTURAS E BENS CULTURAIS
550.000
432A – BIBLIOTECAS, ARQUIVOS, MUSEOS E EQUIPAMENTOS CULTURAIS
1.013.000
13.03.432A.760.0
ACTUACIÓNS DE PROMOCIÓN, DE XESTIÓN, DE ADQUISICIÓN E DE DIRECCIÓN
DE ARQUIVOS
150.000
13.03.432A.760.1
LOTES FUNDACIONAIS E ADQUISICIÓNS DE FONDOS BIBLIOGRÁFICOS - REDE
DE BIBLIOTECAS DE GALICIA
362.000
13.03.432A.760.2
LOTES FUNDACIONAIS E ADQUISICIÓNS DE FONDOS BIBLIOGRAFICOS – REDE
DE BIBLIOTECAS DE GALICIA
200.000
13.03.432A.760.3
ACTIVIDADES CULTURAIS E DE PROMOCIÓN DO LIBRO E DA LECTURA
201.000
13.03.432A.760.4
INVESTIMENTOS E OUTROS GASTOS EN MUSEOS E EN INFRAESTRUTURAS CULTURAIS
100.000
432B – FOMENTO DAS ACTIVIDADES CULTURAIS
6.560.582
13.03.432B.460.0
ACTIVIDADES DE PROMOCIÓN E DE DIFUSIÓN CULTURAL
75.000
13.03.432B.460.1
TRANSFERENCIAS CORRENTES AO CONSORCIO PARA PROMOVER A MÚSICA
3.600.000
13.03.432B.760.0
ACTIVIDADES DE PROMOCIÓN E DE DIFUSIÓN CULTURAL
2.265.582
13.03.432B.760.1
ACTIVIDADES DE PROMOCIÓN E DE DIFUSIÓN CULTURAL
100.000
13.03.432B.760.1
ORDE DE AXUDAS PARA ITINERARIOS CULTURAIS
80.000
13.A1.432B.460.0
AXUDAS NA MATERIA CULTURAL
80.000
13.A1.432B.760.0
AXUDAS NA MATERIA CULTURAL
360.000
433A – PROTECCIÓN E PROMOCIÓN DO PATRIMONIO HISTÓRICO, ARTÍSTICO E CULTURAL
1.600.000
13.04.433A.760.0
AXUDAS E CONVENIOS PARA A CONSERVACIÓN DO PATRIMONIO CULTURAL
100.000
13.04.433A.760.2
CONVENIO COA DEPUTACIÓN DE PONTEVEDRA PARA O CONVENTO DE SANTA CLARA
1.500.000
441A – PROMOCIÓN DA ACTIVIDADE DEPORTIVA
3.695.413
05.02.441A.760.0
SUBVENCIÓNS PARA INFRAESTRUTURAS DEPORTIVAS
495.413
05.02.441A.760.0
CONVENIO CO CONCELLO DE VIGO PARA BALAÍDOS
300.000
05.02.441A.760.00
CONVENIO CO CONCELLO DE FERROL
2.900.000
451A-FOMENTO DA REHABILITACIÓN E DA CALIDADE DA VIVENDA
2.520.000
11.81.451A.760.0
INFRAVIVENDA
370.000
11.81.451A.760.1
REHABILITACIÓN DE ANTIGAS VIVENDAS DE MESTRES E DOUTROS COLECTIVOS
2.100.000
11.81.451A.760.3
ACTUACIÓNS DE IMPULSO E DE DIFUSIÓN NA MATERIA DE REHABILITACIÓN
50.000
451B – ACCESO Á VIVENDA
739.347
11.81.451B.760.8
PROGRAMA DE AXUDA Á CONSTRUCIÓN DE VIVENDAS EN ALUGUEIRO SOCIAL
EN EDIFICIOS ENERXETICAMENTE EFICIENTES. MECANISMO DE RECUPERACIÓN
E RESILIENCIA (MRR)
739.347
512B – CONSTRUCIÓN, CONSERVACIÓN E EXPLOTACIÓN DE ESTRADAS
8.067.506
11.A1.512B.760.0
CONVENIOS CON CORPORACIÓNS LOCAIS
2.500.000
11.A1.512B.760.0
CONVENIO CO CONCELLO DE CERVO PARA A ESTRADA A QUINTÁS
367.506
11.A1.512B.760.0
CONVENIO CO CONCELLO DE FERROL PARA ABRIR FERROL AO MAR
1.600.000
11.A1.512B.760.0
CONVENIO CO CONCELLO DE VIGO PARA PROLONGAR O TÚNEL DE PORTA DO SOL
1.000.000
11.A1.512B.760.0
COLABORACIÓN CON CONCELLOS PARA MELLORAR A ACCESIBILIDADE DE TRAVESÍAS
DA REDE GALEGA DE ESTRADAS DE GALICIA (RAEG)
2.000.000
11.A1.512B.760.0
CONVENIO CO CONCELLO DE RIBADEO PARA A AVENIDA DE AMÉRICA E DA RÚA DOS GALOS
300.000
11.A1.512B.760.0
CONVENIO PARA A MELLORA DA CONTORNA DOS PEARES
300.000
521A – URBANISMO
7.436.926
11.03.521A.760.0
AXUDAS PARA A REDACCIÓN DO PLANEAMENTO URBANÍSTICO
3.223.998
11.03.521A.762.0
AXUDAS A CONCELLOS PARA ACTUACIÓNS EN CONTORNOS URBANOS -PLAN HURBE-
3.576.307
11.03.521A.762.0
HUMANIZACIÓN DE SABARÍS, NO CONCELLO DE BAIONA
636.621
541B – CONSERVACIÓN DA BIODIVERSIDADE E POSTA EN VALOR DO MEDIO NATURAL
2.416.946
06.04.541B.460.0
ACTUACIÓNS VINCULADAS COA PROTECCIÓN DE ANIMAIS DE COMPAÑÍA ABANDONADOS
850.000
06.04.541B.760.0
AXUDAS PARA CONSERVAR AS ÁRBORES SENLLEIRAS
30.000
06.04.541B.760.0
AXUDAS FEADER PEPAC INVESTIMENTO_6871
1.144.946
06.04.541B.760.25
AXUDAS PARA OS INCENDIOS DE AGOSTO DE 2025
392.000
541D – CONTROL AMBIENTAL E XESTIÓN DE RESIDUOS
8.229.876
06.03.541D.760.1
AXUDAS A ENTIDADES LOCAIS PARA INCREMENTAR A ECOEFICIENCIA NA XESTIÓN
DOS RESIDUOS DE COMPETENCIA MUNICIPAL. FONDO EUROPEO DE DESENVOLVEMENTO REXIONAL (FEDER)
8.229.876
541E – COÑECEMENTO DO AMBIENTE E FOMENTO DA SUSTENTABILIDADE
2.000.000
06.02.541E.760.1
IMPULSO AO DESENVOLVEMENTO DA INFRAESTRUTURA VERDE
2.000.000
551A – INFRAESTRUTURAS E EQUIPAMENTOS NO MEDIO RURAL
7.741.666
15.06.551A.760.0
MELLORA DE CAMIÑOS
7.741.666
551B – ACCIÓNS PREVENTIVAS E INFRAESTRUTURA FORESTAL
21.314.900
15.02.551B.760.0
CONVENIOS COS CONCELLOS NA MATERIA DE DEFENSA CONTRA OS INCENDIOS
FORESTAIS
10.614.900
15.02.551B.760.0
GAL68812_08 COLABORACIÓN CON ENTIDADES LOCAIS
10.700.000
561A – PLAN GALEGO DE INVESTIGACIÓN, DESENVOLVEMENTO E INNOVACIÓN TECNOLÓXICA
764.107
07.A2.561A.760.0
INNOVACIÓN LOCAL
764.107
571A – FOMENTO DA SOCIEDADE DA INFORMACIÓN E DO COÑECEMENTO
924.640
10.A1.571A.460.0
EVOLUCIÓN EN COMPETENCIAS DIXITAIS DA CIDADANÍA
813.000
10.A1.571A.760.0
AXUDAS PARA DIXITALIZAR O PATRIMONIO CULTURAL DE GALICIA
111.640
613A – ORDENACIÓN, INFORMACIÓN E DEFENSA DO CONSUMIDOR E DA COMPETENCIA
11.000
14.80.613A.460.0
AXUDAS E CONVENIOS PARA ORGANIZACIÓNS DE CONSUMIDORES
11.000
712A – FIXACIÓN DE POBOACIÓN NO MEDIO RURAL
19.812.135
15.A1.712A.760.0
MELLORA DE CAMIÑOS
9.999.423
15.A1.712A.760.0
ACTUACIÓNS SENLLEIRAS DE MELLORA DO PATRIMONIO RURAL
1.264.613
15.A1.712A.760.0
SERVIZOS BÁSICOS EN ENTIDADES DE POBOACIÓN PEPAC (68720_0007)
5.000.000
15.A1.712A.760.00
LIGAZÓNS ENTRE AS ACCIÓNS DE DESENVOLVEMENTO DA ECONOMÍA RURAL
(LEADER) 7119_01. IMPLEMENTACIÓN DE ESTRATEXIAS DE DESENVOLVEMENTO LOCAL PARTICIPATIVO (EDLP)
3.548.099
713B – ORDENACIÓN DAS PRODUCIÓNS FORESTAIS
164.177
15.03.713B.760.0
ESTABLECEMENTO E MANTEMENTO DE SISTEMAS AGROFORESTAIS
60.500
15.03.713B.760.0
FOMENTO DE NOVAS PLANTACIÓNS E RESTAURACIÓN DE SOUTOS ABANDONADOS
28.677
15.03.713B.760.0
GAL65021_05_06 - CERTIFICACIÓN DE SERVIZOS ECOSISTÉMICOS_01 - 91(3)(B) - 2023
6.250
15.03.713B.760.0
GAL68811_01 - REPOBOACIÓN + INFRAESTRUTURAS - 91(3)(B)
62.500
15.03.713B.760.0
GAL65021_06- CERTIFICACIÓN DE SERVIZOS ECOSISTÉMICOS
6.250
713C – IMPLANTACIÓN DE SISTEMAS PRODUTIVOS AGRARIOS SUSTENTABLES
75.000
15.04.713C.760.0
AXUDAS PARA POXAS
75.000
713E – BENESTAR ANIMAL E SANIDADE VEXETAL
17.000
15.04.713E.460.1
DEFENSA SANITARIA GANDEIRA
12.000
15.04.713E.760.0
INDEMNIZACIÓNS POR SACRIFICIO, LUCRO E REPOSICIÓN
5.000
723C – DESENVOLVEMENTO SUSTENTABLE DAS ZONAS DE PESCA
1.300.000
16.03.723C.760.0
DESENVOLVEMENTO SUSTENTABLE DE ZONAS PESQUEIRAS
1.300.000
731A – DIRECCIÓN E SERVIZOS XERAIS DE INDUSTRIA
12.000
09.01.731A.460.1
SUBVENCIÓNS NA MATERIA DE ECONOMÍA E DE INDUSTRIA
12.000
732A – REGULACIÓN E SOPORTE DA ACTIVIDADE INDUSTRIAL
4.739.231
09.03.732A.760.0
MELLORA DE INFRAESTRUTURAS EN PARQUES EMPRESARIAIS DE TITULARIDADE
MUNICIPAL
2.963.732
09.03.732A.760.0
REFORZAMENTO DE LIÑAS ELÉCTRICAS DE ALIMENTACIÓN EN POLÍGONOS INDUSTRIAIS
1.575.499
09.03.732A.760.1
CREACIÓN DE VIVEIROS INDUSTRIAIS DE EMPRESAS EN PARQUES EMPRESARIAIS
DA COMUNIDADE AUTÓNOMA
200.000
733A – EFICIENCIA ENERXÉTICA E ENERXÍAS RENOVABLES
2.300.000
09.A3.733A.760.2
DESCARBONIZACIÓN DAS ACTIVIDADES ECONÓMICAS - INFRAESTRUTURAS PÚBLICAS
300.000
09.A3.733A.760.3
PROGRAMA DE MELLORA ENERXÉTICA
300.000
09.A3.733A.760.5
COMPETITIVIDADE EMPRESARIAL. INCENTIVOS ÁS ENERXÍAS RENOVABLES: BIOMASA
103.500
09.A3.733A.760.8
MECANISMO DE RECUPERACIÓN E RESILIENCIA (MRR). ALMACENAXE ELÉCTRICA
10.000
09.A3.733A.760.8
MECANISMO DE RECUPERACIÓN E RESILIENCIA (MRR). AUTOCONSUMO ELÉCTRICO
50.000
09.A3.733A.760.8
INCENTIVOS ÁS ENERXÍAS RENOVABLES: SOLAR TÉRMICA E SOLAR FOTOVOLTAICA
630.000
09.A3.733A.760.8
MECANISMO DE RECUPERACIÓN E RESILIENCIA (MRR). AUTOCONSUMO
ELÉCTRICO - COMPOÑENTE 31
20.000
09.A3.733A.760.9
COMPETITIVIDADE EMPRESARIAL. INCENTIVOS A OUTRAS ENERXÍAS RENOVABLES
DE USOS TÉRMICOS
247.500
09.A3.733A.760.9
INCENTIVOS ÁS ENERXÍAS RENOVABLES: SOLAR TÉRMICA E SOLAR FOTOVOLTAICA
9.000
09.A3.733A.761.2
INCENTIVOS A INFRAESTRUTURAS DE ALMACENAXE ENERXÉTICA
180.000
09.A3.733A.762.1
PROGRAMA MOVES III_2025- REAL DECRETO LEI 3/2025
450.000
734A – FOMENTO DA MINARÍA
970.590
09.04.734A.760.1
AXUDAS PARA OS APROVEITAMENTOS LÚDICOS DE AUGAS TERMAIS
600.000
09.04.734A.760.2
CONVENIOS COS CONCELLOS PARA A VALORIZACIÓN DOS RECURSOS
370.590
751A – ORDENACIÓN,REGULACIÓN E PROMOCIÓN DO COMERCIO INTERIOR DE GALICIA
4.350.000
14.06.751A.460.01
ACTUACIÓNS PARA A VISIBILIZACIÓN E A MELLORA DAS FEIRAS DE GALICIA
100.000
14.06.751A.460.11
ACTUACIÓNS EN ARTESANÍA E PROMOCIÓN DA MARCA «ARTESANÍA DE GALICIA»
50.000
14.06.751A.761.10
ACTUACIÓNS PARA DINAMIZAR AS PRAZAS DE ABASTOS
1.000.000
14.06.751A.761.3
EQUIPAMENTOS COMERCIAIS MUNICIPAIS, REDE GALEGA DE MERCADOS E PRAZAS
DE ABASTOS
1.907.750
14.06.751A.761.4
EQUIPAMENTOS COMERCIAIS MUNICIPAIS, REDE GALEGA DE MERCADOS E PRAZAS
DE ABASTOS
92.250
14.06.751A.761.9
EQUIPAMENTOS COMERCIAIS MUNICIPAIS, REDE GALEGA DE MERCADOS E PRAZAS
DE ABASTOS
1.200.000
761A – POTENCIACIÓN E PROMOCIÓN DO TURISMO
4.313.576
04.A2.761A.460.0
PROMOCIÓN E POTENCIACIÓN DO TURISMO
695.000
04.A2.761A.760.0
FOMENTO DO TURISMO
1.868.465
04.A2.761A.760.0
REFORZAMENTO DO TURISMO SUSTENTABLE
299.111
04.A2.761A.760.1
AXUDAS PARA FESTAS DE INTERESE TURÍSTICO E OUTRAS ACCIÓNS PROMOCIONAIS
851.000
04.A2.761A.760.3
FOMENTO DO TURISMO
600.000
TOTAL
431.575.913
RESUMO XERAL DE GASTOS